MT Brussel 10.7.2007 KUMM(2007) 361 finali 2007/0143 (COD) Proposta għal DIRETTIVA TAL-PARLAMENT EWROPEW U TAL-KUNSILL dwar il-bidu u l-insegwiment tan-negozju ta’ l-Assigurazzjoni u r-Rijassigurazzjoni SOLVENZA II (preżentata mill-Kummissjoni) {SEC(2007) 870} {SEC(2007) 871} MEMORANDUM TA’ SPJEGAZZJONI 1. Kummenti ġenerali L-importanza ekonomika u soċjali tar-(ri)assigurazzjoni hija tali li l-intervent ta' l-awtoritajiet pubbliċi, permezz tas-superviżjoni prudenzjali, hija ġeneralment meqjusa bħala meħtieġa. L-assiguraturi mhux biss jipprovdu ħarsien kontra dak li jista' jseħħ fil-ġejjieni li jista' jkun ta' dannu; jattiraw ukoll tfaddil domestiku lejn is-swieq finanzjarji u għal ġo l-ekonomija reali. L-assiguraturi u r-rijassiguraturi għandhom jissodisfaw ċerti rekwiżiti ta' solvenza, biex ikun żgurat li huma f'qagħda li jeżegwixxu l-obbligi tagħhom fil-konfront tat-titolari tal-poloz. Ir-regoli preżenti dwar is-solvenza mhumiex aġġornati. Mhumiex sensittivi għar-riskju, jagħtu lok għal varjazzjonijiet mill-Istati Membri, ma jirregolawx b'mod adegwat is-superviżjoni tal-gruppi u intant ġew sorpassati mill-industrija u mill-iżviluppi internazzjonali u trans-settorjali. Dawn kienu r-raġunijiet li wasslu għas-sistema l-ġdida ta' solvenza, imsejħa Solvenza II, li tirrifletti għal kollox l-aħħar żviluppi fis-superviżjoni prudenzjali, ix-xjenza attwarja u l-ġestjoni tar-riskju, filwaqt li tippermetti aġġornamenti, jekk dawn ikunu meħtieġa fil-ġejjieni. Il-proġett Solvenza II huwa wieħed mis-suġġetti ewlenin tal-Pjan ta' Azzjoni għas-Servizzi Finanzjarji (1999-2005), li għad irid jiġu realizzat. Solvenza I żied il-fond ta' garanzija minima fl-2002, iżda din kienet biss miżura provviżorja meħtieġa biex jittejjeb il-ħarsien tat-titolari tal-polza, fl-istennija tat-tħejjija ta' proġett ta' riforma aktar fundamentali. Solvenza II huwa r-riżultat ta' dan il-proċess, li jipproponi reviżjoni usa' tal-qagħda finanzjarja ta' l-impriżi ta' (rij)assigurazzjoni. Wara l-aġendi tal-Kummissjoni għal Regolamentazzjoni Mtejba u Simplifikata, ir-reviżjoni tas-sistema preżenti ta' solvenza ntużat bħala okkażjoni biex jiġu rriformulati 13-il Direttiva ta' (rij)asssigurazzjoni f'dokument wieħed li jiġbor fih ir-regoli l-ġodda dwar is-solvenza. 2. Konsultazzjoni ma' dawk ikkonċernati u mal-partijiet interessati a) Konsultazzjoni ma' dawk ikkonċernati u mal-partijiet interessati Matul il-proġett, is-Servizzi tal-Kummissjoni żammu kuntatt mill-qrib mal-partijiet interessati. Il-Grupp Espert ta' Ħidma dwar is-Solvenza tal-Kummissjoni, kompost minn esperti mill-Istati Membri, iltaqa' bejn 3 u 5 darbiet fis-sena biex jiddiskuti Solvenza II, mill-bidu tal-proġett fl-2002. Il-Kumitat tas-Sorveljaturi ta' l-Assigurazzjoni u l-Pensjonijiet tax-Xogħol Ewropej (CEIOPS) kien sors importanti ta' għarfien speċjalizzat tekniku, għall-proġett Solvenza II. Dan il-Kumitat ta parir lill-Kummissjoni dwar kif għandha tkun strutturata s-sistema l-ġdida dwar is-solvenza u organizza għadd ta' studji ta' l-impatt kwantitattivi. Qabel ir-rilaxx tal-parir lill-Kummissjoni, CEOIPS għamel konsultazzjoni pubblika dwar l-abbozz tal-parir tiegħu. Il-kontribut tiegħu għall-proġett kien sostanzjali, u l-involviment tiegħu ser jerġa' jkun meħtieġ aktar 'l quddiem fil-proċess. F'Ġunju 2006, DG MARKT organizza seduta pubblika li għaliha attendew 191 parteċipant. Barra minn hekk, is-Servizzi tal-Kummissjoni ħejjew kwestjonarju pubbliku onlajn, ippubblikat fil-"Voice of Europe" li pproduċa 147 tweġiba. DG MARKT bagħat ukoll kwestjonarju ddetaljat lil 58 impriża fl-Ewropa, segwit minn intervisti li saru direttament ma' xi wħud minn dawn l-impriżi (l-aktar ma' impriżi żgħar u ta' daqs medju). Għadd ta' organizzazzjonijiet ġew mitluba jgħinu lill-Kummissjoni tanalizza l-impatt potenzjali tas-sistema l-ġdida ta' solvenza: Il-Bank Ċentrali Ewropew (l-istabbiltà finanzjarja), l-industrija ta' (rij)assigurazzjoni (CEA/AISAM/ACME) (il-prodotti u s-swieq ta' l-assigurazzjoni), FIN-USE (konsumaturi) u CEIOPS (awtoritajiet superviżorji). Barra minn hekk, DG ECFIN ħejjiet rapport dwar l-impatt ta' Solvenza II fuq il-makro-ekonomija. b) Valutazzjoni ta' l-Impatt L-analiżi mwettqa u-tweġibiet li ngħataw mill-partijiet ikkonċernati u l-partijiet interessati jikkonfermaw li l-introduzzjoni ta' sistema ġdida ekonomika ta' solvenza msejsa fuq ir-riskju, li tagħmel użu estensiv mill-istruttura Lamfalussy, hija l-aktar mezz effettiv u effiċjenti biex tissodisfa l-għanijiet tal-proġett Solvenza II. Partikolarment, l-integrazzjoni aktar approfondita tas-suq ta' l-UE tar-(rij)assigurazzjoni, it-tisħiħ tal-ħarsien tat-titolari tal-poloz, it-titjib fil-kompetittività internazzjonali ta' l-assiguraturi u r-rijassiguraturi ta' l-UE u l-promozzjoni ta' regolamentazzjoni aħjar. Sistema msejsa fuq prinċipji ta' valutazzjoni ekonomiċi soda, tkun tista' tiżvela l-qagħda finanzjarja veraċi ta' l-assiguraturi, b'aktar transparenza u kunfidenza fis-settur kollu. L-intoduzzjoni ta' rekwiżiti regolatorji msejsa fuq ir-riskju jiżguraw bilanċ ekwu bejn il-ħarsien adegwat tat-titolari tal-poloz min-naħa u l-ispejjeż raġjonevoli għall-assiguraturi, minn naħa l-oħra. Partikolarment, ir-rekwiżiti kapitali għandhom jirriflettu l-profil tar-riskju speċifiku ta' kull impriża ta' (rij)assigurazzjoni. L-assiguraturi li għandhom ġestjoni tajba tar-riskji – għaliex għandhom politiki rigorużi, jużaw tekniki adattati ta' mitigazzjoni tar-riskju jew jiddiversifikaw l-attivitajiet tagħhom – ser igawdu billi jiġi awtorizzati jżommu anqas kapital milli dak rikjest mis-sistema preżenti ta' l-UE. Min-naħa l-oħra, l-assiguraturi b'ġestjoni dgħajfa jew l-assiguraturi li jirriskjaw aktar, ser jiġu rikjesti jżommu kapital ogħla, biex ikun żgurat li t-tlabiet tat-titolari tal-poloz ikunu jistgħu jiġu sodisfatti meta jsiru dovuta. Solvenza II ser jagħmel aktar enfasi fuq il-ġestjoni soda tar-riskju u l-kontrolli interni robusti. Ir-responsabbiltà għal finanzjament sod ta' l-impriża assiguratriċi, ser taqa' rigorożament fuq il-ġestjonarji ta' l-impriża, fejn tabilħaqq għandha tkun. L-assiguraturi ser jingħataw aktar libertà – jiġifieri aktar ser ikunu rikjesti jissodisfaw prinċipji stabbiliti milli regoli arbitrarji. Ser isir allinjament tar-rekwiżiti regolatorji u l-prattiċi ta' l-industrija, u l-assiguraturi ser igawdu mill-introduzzjoni ta' sistemi għall-ġestjoni tar-riskju u l-kapital li huma l-aktar adattati għall-ħtiġijiet u l-profil tar-riskju tagħhom. Bħala kumpens, ikunu suġġetti għal analiżi superviżorja msaħħa. Is-sistema l-ġdida ser ittejjeb ukoll it-trasparenza u l-iżvelar pubbliku. L-assiguraturi li japplikaw l-aħjar prattiċi jkunu premjati wkoll mill-investituri, mill-parteċipanti tas-suq u mill-konsumaturi. Madankollu, l-introduzzjoni ta' l-approċċ il-ġdid ekonomiku msejjes fuq ir-riskju, jista' jġib miegħu xi effetti konsegwenzjali għal perjodu qasir. Solvenza II jista' jirriżulta fi tnaqqis ta' kopertura għal xi tipi ta' assigurazzjonijiet, peress li r-riskji ser jiġu ttrattati b'regolamentazzjoni skond l-ispiża ekonomika veraċi (pereżempju garanziji finanzjarji tradizzjonali li jkunu jagħmlu parti minn prodotti ta' tfaddil għal perjodu twil ta' żmien). Bl-istess mod, żieda fit-trasparenza tista' tirriżulta fi tnaqqis tat-trans-sussidjarjetà bejn linji ta' negozju (eż. mill-assigurazzjoni fuq vetturi, sa l-assigurazzjoni tas-saħħa u l-inċidenti) u żieda fil-prezzijiet f'ċerti oqsma jew għal kategoriji speċifiċi ta' titolari ta' poloz b'riskju ogħla. Filwaqt li dan huwa ottimu mill-perspettiva ta' ħolqien ta' settur ta' l-assigurazzjoni effiċjenti u trasparenti, l-impatt soċjali jista' jirriżulta minn kwalunkwe bdil fl-aġir ta' l-assiguraturi għandu jkun sorveljat b'attenzjoni u diskuss, biex ikunu żgurati soluzzjonijiet sostenibbli fuq perjodu twil ta' żmien għal kwistjonijiet li jistgħu jqumu wara l-introduzzjoni tas-sistema l-ġdida ta' solvenza. L-assiguraturi u l-awtoritajiet nazzjonali għandhom jiġu inkorraġġuti jikkunsidraw il-possibbiltà ta' tali tibdiliet u kif l-impatti negattivi riżultanti jistgħu jintaqqsu. Fl-aħħarnett, filwaqt li l-impatt ta' Solvenza II mhux mistenni jaffetwa b'mod sinifikanti l-investimenti ta' l-impriżi ta' l-assigurazzjoni tal-ħajja, ma jistax jiġi eskluż li l-assiguraturi mhux tal-ħajja jżidu l-investimenti tagħhom fil-bonds bi tnaqqis konsegwenzjali fl-ekwità. Madankollu, l-investimenti fl-ekwità mill-assiguraturi mhux tal-ħajja, jammontaw biss għal parti limitata tal-kapitalizzazzjoni tat-titoli fl-UE 25 (4%) u hemm stennija ta' tranżizzjoni mingħajr problemi, għall-allokazzjoni l-ġdida ta' l-assi. 3. Approċċ Leġiżlattiv u Bażi Legali: a) Approċċ leġiżlattiv It-13-il Direttiva li ġejjin, fil-qasam ta' l-assigurazzjoni tal-ħajja u mhux tal-ħajja, tar-rijassigurazzjoni, tal-gruppi ta' l-assigurazzjoni u ta' stralċ kienu rriformulati f'test uniku permezz ta' l-emendi li għandhom isiru f'Solvenza II: · Id-Direttiva tal-Kunsill 64/225/KEE tal-25 ta’ Frar 1964 dwar it-tneħħija ta’ restrizzjonijiet fuq il-libertà ta’ stabbiliment u l-libertà li jkunu pprovduti servizzi fir-rigward tar-riassigurazzjoni u tar-retroċessjoni [1]; · L-Ewwel Direttiva tal-Kunsill 73/239/EEC ta’ l-24 ta’ Lulju 1973 dwar il-koordinament ta’ liġijiet, regolamenti u dispożizzjonijiet amministrattivi li jirrigwardaw il-bidu u t-twettiq tan-negozju ta’ l-assigurazzjoni diretta barra mill-assigurazzjoni tal-ħajja [2], · Id-Direttiva tal-Kunsill 73/240/KEE ta' l-24 ta' Lulju 1973 li tabolixxi restrizzjonijiet fuq il-libertà ta' stabbiliment fin-negozju ta' assigurazzjoni diretta apparti minn assigurazzjoni tal-ħajja [3]; · Id-Direttiva tal-Kunsill 76/580/KEE tad-29 ta’ Ġunju 1976 li temenda d-Direttiva 73/239/KEE dwar il-koordinament ta’ liġijiet, regolamenti u dispożizzjonijiet amministrattivi rigward il-bidu u t-twettiq tan-negozju ta’ assigurazzjoni diretta ta’ xort’ oħra minn assigurazzjoni tal-ħajja [4]; · Id-Direttiva tal-Kunsill 78/473/KEE tat-30 ta’ Mejju 1978 dwar il-koordinazzjoni ta’ liġijiet, regolamenti u dispożizzjonijiet amministrattivi li għandhom x’jaqsmu ma’ ko-assigurazzjoni Komunitarja [5]; · Id-Direttiva tal-Kunsill 84/641/KEE ta’ l-10 ta’ Diċembru 1984 li temenda, b'mod partikolari fir-rigward ta’ assistenza turistika, l-Ewwel Direttiva (73/239/KEE) dwar il-koordinazzjoni ta’ liġijiet, regolamenti u dispożizzjonijiet amministrattivi li għandhom x'jaqsmu mal-bidu u l-eżerċizzju tal-kummerċ ta’ assigurazzjoni diretta barra minn assigurazzjoni tal-ħajja [6]; · Id-Direttiva tal-Kunsill 87/344/KEE tat-22 ta' Ġunju 1987 dwar il-koordinazzjoni ta' liġijiet, regolamenti u dispożizzjonijiet amministrattivi rigward l-assigurazzjoni għall-ispejjeż legali [7]; · It-Tieni Direttiva tal-Kunsill 88/357/EEC tat-22 ta’ Ġunju 1988 dwar il-koordinazzjoni ta’ liġijiet, regolamenti u dispożizzjonijiet amministrattivi li għandhom x’jaqsmu ma’ assigurazzjoni diretta ta’ xorta oħra minn assigurazzjoni tal-ħajja u li jistipulaw id-dispożizzjonijiet li jiffaċilitaw l-eżerċizzju effettiv tal-libertà li jiġu pprovduti servizzi u li temenda d-Direttiva 73/239/KEE [8]; · Direttiva tal-Kunsill 92/49/KEE tat-18 ta’ Ġunju 1992 dwar il-koordinazzjoni ta' liġijiet, regolamenti u dispożizzjonijiet amministrattivi li għandhom x’jaqsmu ma assigurazzjoni diretta barra minn assigurazzjoni tal-ħajja u temenda d-Direttivi 73/239/KEE u 88/357/KEE (it-tielet Direttiva dwar assigurazzjoni mhux tal-ħajja) [9]; · Id-Direttiva 98/78/KE tal-Parlament Ewropew u tal-Kunsill tas-27 ta’ Ottubru 1998 dwar is-superviżjoni supplimentari ta’ intrapriżi [impriżi] ta’ l-assigurazzjoni u ta’ grupp ta’ assigurazzjoni [10]; · Id-Direttiva 2001/17/KE tal-Parlament Ewropew u tal-Kunsill tad-19 ta' Marzu 2001 fuq ir-riorganizzazzjoni u l-istralċ ta' impriżi ta' l-assigurazzjoni [11]; · Id-Direttiva 2002/83/KE tal-Parlament Ewropew u tal-Kunsill tal-5 ta' Novembru 2002 li tikkonċerna l-assigurazzjoni fuq il-ħajja [12]; · Id-Direttiva 2005/68/KE tal-Parlament Ewropew u tal-Kunsill tas-16 ta' Novembru 2005 dwar ir-rijassigurazzjoni [13]. Peress li l-kitba mill-ġdid tad-Direttivi eżistenti kienet tmur lilhinn mir-riformulazzjoni, din l-istess riformulazzjoni ssegwi l-istruttura tad-Direttivi ta' rijassigurazzjoni eżistenti. Id-dispożizzjonijiet il-ġodda ta' Solvenza II jinsabu f'Kapitoli u Titoli differenti ta' l-abbozz tad-Direttiva u huma bil-griż. Ma saru l-ebda emendi sostantivi lid-Direttivi eżistenti li ġew riformulati, ħlief emendi li huma meħtieġa għall-introduzzjoni tas-sistema l-ġdida tas-solvenza. Il-proposti japplikaw it-‘teknika tar-riformulazzjoni’ (Ftehim Interistituzzjonali 2002/C 77/01) li tippermetti emendi sostantivi għal-leġiżlazzjoni eżistenti mingħajr il-ħtieġa ta' direttiva separata ta' emenda. Ir-riformulazzjoni tnaqqas il-kumplessità u tagħmel il-leġiżlazzjoni ta’ l-UE aktar aċċessibbli u komprensibbli. Saru emendi ta’ natura mhux sostantiva fuq bosta dispożizzjonijiet tad-Direttivi eżistenti, biex tittejjeb l-istruttura u l-leġibbiltà tad-Direttivi. L-artikoli jew partijiet mill-artikoli li huma sorpassati ġew imħassra. L-emendi kollha huma mmarkati b'mod ċar fit-test. Id-dispożizzjonijiet il-ġodda dwar is-solvenza huma msejsa fuq prinċipji u jsegwu l-istruttura tal-livell 4 ta' l-istruttura għas-servizzi finanzjarji Lamfalussy. Il-prinċipji ser jiġu żviluppati aktar permezz ta' miżuri ta' implimentazzjoni. L-istruttura l-ġdida Lamfalussy tippermetti lis-sistema l-ġdida ta' solvenza, tieħu konjizzjoni ta' l-iżviluppi tas-suq u teknoloġiċi fil-ġejjieni, kif ukoll żviluppi internazzjonali fil-kontabilità u r-regolamentazzjoni tar-(rij)assigurazzjoni. b) Il-Bażi Legali Il-proposta hija msejsa fuq l-Artikoli 47(2) u 55 tat-Trattat, li jikkostitwixxu l-bażi legali għall-adozzjoni ta' miżuri Komunitarji għal suq intern fis-servizzi finanzjarji. L-istrument magħżul huwa d-Direttiva peress li dan huwa l-aktar strument adattat għall-ksib ta' l-għanijiet. Id-dispożizzjonijiet il-ġodda li qed jiġu proposti ma jeċċedux dak li huwa meħtieġ biex jintlaħqu l-għanijiet. 4. L-ambitu ta' l-applikazzjoni L-ambitu ta' l-applikazzjoni tad-Direttivi preżenti ma nbidilx. Il-proposta għalhekk tapplika għall-impriżi kollha ta' l-assigurazzjoni tal-ħajja u mhux tal-ħajja u għall-impriżi ta' rijassigurazzjoni. Madankollu, l-esklużjoni preżenti ta' l-impriżi żgħar reċiproċi ġie estiż għall-impriżi żgħar kollha ta' l-assigurazzjoni definiti bl-Artikolu 4, indipendentament mill-forma legali tagħhom. Id-Direttiva ma tapplikax għall-fondi ta' pensjonijiet koperti bid-Direttiva 2003/41/KE tal-Parlament Ewropew u tal-Kunsill tat-3 ta’ Ġunju 2003 [14] dwar l-attivitajiet u s-superviżjoni ta’ istituzzjonijiet għall-provvista ta’ irtirar okkupazzjonali. Din id-Direttiva ser tiġi reveduta fl-2008. Dakinhar, il-Kummissjoni ser teżamina jekk għandhomx u kif jistgħu jiġu żviluppati r-rekwiżiti tas-solvenza għall-fondi tal-pensjonijiet. Bl-istess mod, id-Direttiva ma tbiddilx is-sistema applikabbli għall-konglomerati finanzjarji. Madankollu, kwalunkwe kwistjoni identifikata għandha tiġi indirizzata matul ir-reviżjoni tad-Direttiva dwar il-Konglomerati (2002/87/KE) fl-2008. 5. Kummenti dwar l-Artikoli Il-kummenti jirrelataw biss ma' l-Artikoli l-ġodda li jkunu ġew emendati bħala konsegwenza ta' l-introduzzjoni tar-regoli l-ġodda ta' solvenza. a) Ir-Rekwiżiti Kwalitattivi u s-Superviżjoni Ir-rekwiżiti kwalitattivi u r-regoli ta' superviżjoni applikabbli għall-impriżi ta' (rij)assigurazzjoni ("Pilastru II" tal-qafas ta' Solvenza II) huma stabbiliti f'żewġ taqsimiet, L-Awtoritajiet Superviżorji u Regoli Ġenerali u s-Sistema ta' Governanza. L-Awtoritajiet Superviżorji u r-Regoli Ġenerali – Artikoli 27-38 L-għan ewlieni tas-superviżjoni - Artikolu 27 L-għan ewlieni tar-regolamentazzjoni tar-(rij)assigurazzjoni u tas-superviżjoni huwa l-ħarsien tat-titolari tal-polza. Għanijiet oħra, bħall-istabbiltà finanzjarja u s-swieq ekwi u stabbli għandhom ukoll jiġu kkunsidrati, iżda m'għandhomx jieħdu mill-importanza ta' l-għan ewlieni. Prinċipji ġenerali tas-superviżjoni – Artikolu 28 Is-superviżjoni għandha tissejjes fuq approċċ prospettiv ibbażat fuq ir-riskju. Solvenza II għalhekk jadotta approċċ imsejjes fuq ir-riskju li jippermetti sistema li tirrifletti l-profil veraċi tar-riskju ta' l-impriżi ta' (rij)assigurazzjoni. Dik is-sistema għandha tkun imsejsa fuq prinċipji ekonomiċi sodi u għandha tagħmel l-aħjar użu mill-informazzjoni pprovvduta mis-swieq finanzjarji. Ingħatat attenzjoni partikolari biex jiġi żgurat li s-sistema l-ġdida tas-solvenza ma tkunx ta' piż żejjed għall-impriżi ta' (rij)assigurazzjoni żgħar u ta' daqs medju. Għaldaqstant il-prinċipju tas-sussidjarjetà li japplika għall-prinċipji kollha ta' din id-Direttiva, huwa importanti ħafna u relevanti b'mod partikolari għall-applikazzjoni tar-rekwiżiti kwantitattivi u kwalitattivi tas-sistema ta' solvenza u r-regoli dwar is-superviżjoni. Il-prinċipji ser jiġu speċifikat fil-miżuri ta' implimentazzjoni. Trasparenza u żamma tar-responsabbiltà – Artikolu 30 It-trasparenza u ż-żamma tar-responsabbiltà jikkontribwixxu għall-leġittimità u l-integrità ta' l-awtoritajiet superviżorji u l-kredibbiltà tas-sistema superviżorja. Dan l-Artikolu għalhekk jistipula li l-awtoritajiet superviżorji għandhom jeżegwixxu l-kompiti tagħhom b'mod trasparenti u jagħtu rendikont ta' l-istess. Il-pubbliċità ġġib magħha t-trasparenza u tippermetti paragun sinifikanti ta' l-approċċi adottati mill-Istati Membri. Aspett importanti tat-trasparenza u ż-żamma tar-responsabbiltà huwa l-provvediment ta' proċeduri trasparenti għall-ħatra u t-tkeċċija tal-membri tal-bord jew tal-korp maniġerjali ta' l-awtoritajiet superviżorji. Is-setgħat superviżorji – Artikolu 34 Biex tkun żgurata l-effiċjenza tas-superviżjoni, l-awtoritajiet superviżorji għandhom ikunu mogħtija l-poteri kollha meħtieġa biex iwettqu l-kompiti tagħhom. L-Artikolu 34 għalhekk jistipula li l-Istati Membri għandhom jiżguraw il-poteri ta' l-awtoritajiet superviżorji, biex jieħdu kwalunkwe miżura meħtieġa kontra l-impriżi li ma josservawx ir-rekwiżiti regolatorji stipulati bid-Direttiva, kif ukoll biex tiġi evitata u rrimedjata kwalunkwe irregolarità. F'dan il-kuntest huwa partikolarment importanti li l-poteri superviżorji jkunu jistgħu jiġu eżerċitati wkoll fil-konfront ta' l-attivitajiet esternalizzati u sotto-esternalizzati. Il-poteri kollha superviżorji għandhom jiġi applikati fil-ħin u b'mod proporzjonat. Biex tiġi zgurata s-superviżjoni effettiva, jeħtieġ li s-superviżjoni ma ssirx biss fuq il-post; l-awtoritajiet superviżorji għalhekk huma mogħtija l-poter li jwettqu spezzjonijiet fuq il-post, fil-bini ta' l-assiguratur jew rijassiguratur. Proċess ta'analiżi superviżorja - Artikolu 36 In-nuqqas ta' l-osservanza tar-rekwiżiti kwalitattivi u kwantitattivi jista' jkollhom konsegwenzi serji għall-istabbiltà finanzjarja ta' l-assiguratur jew rijassiguratur. L-analiżi superviżorja għalhekk għandha l-għan li tidentifika l-istituzzjonijiet b'karatteristiċi finanzjarji, organizzattivi u b'karatteristiċi oħra suxxettibbli li jipproduċu profil ogħla ta' riskju. Skond il-proċess ta' analiżi superviżorja (SRP), l-awtoritajiet superviżorji jeżaminaw u jevalwaw l-istrateġiji, il-proċessi u l-proċeduri ta' rappurtar stabbiliti mill-assiguraturi u mir-rijassiguraturi, għall-osservanza ta' din id-Direttiva kif ukoll ir-riskji li tiltaqa' jew tista' tiltaqa' magħhom l-impriża biex tevalwa dawk ir-riskji. Il-kontroll jinkludi wkoll valutazzjoni ta' l-adegwatezza tal-metodi ta' l-impriżi u l-prattiċi biex jiġu identifikati eventwalitajiet potenzjali jew bidliet fil-kundizzjonijiet ekonomiċi li jista' jkollhom effetti negattivi fuq il-qagħda finanzjarja ġenerali tagħha. Biex tiġi żgurata l-effiċjenza tal-SRP, jeħtieġ li l-awtoritajiet superviżorji jingħataw il-poter li jirrimedjaw id-dgħjufijiet u d-defiċċjenzi identifikati fil-kontroll superviżorju, inkluż il-proċess ta' segwitù ta' dak li sabu. Huwa wkoll essenzjali li l-awtoritajiet superviżorji jkollhom l-għodda superviżorja meħtieġa li tippermettilhom jidentifikaw kundizzjonijiet finanzjarji li jkunu sejrin għall-agħar u r-rimedju għall-istess. Ir-riżultati tal-SRP huma bżonnjużi ħafna għall-awtoritajiet superviżorji biex tingħata prijorità lix-xogħol fil-ġejjieni, tiżgura livell xieraq ta' konsistenza fl-approċċi superviżorji bejn l-awtoritajiet superviżorji u biex tingħata opinjoni lill-impriża. Żidiet kapitali – Artikolu 37 Il-punt tat-tluq għall-adegwatezza tar-rekwiżiti kwantitattivi fis-settur tar-rijassigurazzjoni huwa r-rekwiżit kapitali tas-solvenza. Għalhekk wara l-proċess ta' analiżi superviżorja, huwa biss f'ċirkostanzi eċċezzjonali definiti, li l-awtoritajiet superviżorji jistgħu jirrikjedu lill-impriżi tar-rijassigurazzjoni li jżidu l-kapital. Għalkemm il-formula standard għandha l-għan li tiġbor fiha l-profil tar-riskju tal-biċċa l-kbira ta' l-impriżi ta' rijassigurazzjoni fil-Komunità, jista' jkun hemm każijiet fejn l-approċċ standardizzat ma jirriflettix il-profil ta' riskju speċifiku ta' impriża partikolari. F'każ ta' nuqqasijiet materjali fil-mudell intern parzjali jew integrali (ara l-punt e aktar 'l isfel) jew nuqqasijijiet materjali fil-governanza, jeħtieġ li l-awtoritajiet superviżorji jiżguraw li l-impriża kkonċernata tagħmel kull sforz biex tirrimedja n-nuqqasijiet li wasslu għall-impożizzjoni taż-żieda fil-kapital għall-ħarsien tat-titolari tal-polza. L-awtorità superviżorja hija obbligata li teżamina l-progress ta' l-impriża meta tindirizza d-defiċċjenzi tagħha darba fis-sena. Iż-żieda kapitali tista' tkun permanenti biss jekk id-devjazzjoni fil-profil tar-riskju tkun materjali u l-iżvilupp ta' mudell intern parzjali jew integrali tkun ineffiċjenti. L-approċċ l-aktar armonizzat u ekonomiku adottat fis-settur tar-rijassigurazzjoni meta mqabbel mad-Direttiva tar-rekwiżiti Kapitali, jiġġustifika l-approċċ aktar armonizzat ta' żieda kapitali. Ir-responsabbiltà tal-korp amministrattiv u maniġerjali - Artikolu 40 L-impriżi tar-(rij)assigurazzjoni ser jiġu mitluba josservaw ċerti prinċipji, aktar milli regoli, li jpoġġi aktar responsabbiltà fuq l-amministrazzjoni milli hemm bħalissa. Id-Direttiva tistipula b'mod ċar li l-korp amministrattiv jew maniġerjali ta' l-impriża ta' (rij)assigurazzjoni għandha r-responsabbiltà aħħarija għall-osservanza ta' din id-Direttiva. Is-sistema ta' governanza – Artikoli 41 sa 49 Is-sistema ta' governanza u r-rekwiżiti ġenerali - Artikolu 41 Il-konsistenza fil-governanza fis-settur bankarju, tat-titoli u ta' rijassigurazzjoni hija essenzjali għall-konsistenza trans-settorjali. Ir-rekwiżiti ta' governanza stipulati f'din id-Direttiva għandhom jilħqu dan il-għan. Rekwiżiti sodi ta' governanza huma pre-rekwiżit għal sistema effiċjenti ta' solvenza. Ċerti riskji jistgħu biss jiġu indirizzati permezz ta' rekwiżiti għall-governanza, aktar milli permezz ta' rekwiżiti kwantitattivi. Sistema soda ta' governanza hija għalhekk fattur importanti għall-ġestjoni adegwata ta' l-assiguratur u kruċjali għall-effetività tas-sistema superviżorja. Is-sistema ta' governanza tirrikjedi l-osservanza tar-rekwiżiti li persuna tkun kompetenti u idonea, ta' ġestjoni tar-riskju, il-valutazzjoni tar-riskju proprju u tas-solvenza, il-kontroll intern, il-verifika interna, il-funzjoni attwarja u l-esternalizzazzjoni. Il-miżuri ta' implimentazzjoni dwar ir-rekwiżiti tal-governanza ser jispeċifikaw il-prinċipju tal-proporzjonalità. L-identifikazzjoni tal-funzjonijiet tal-governanza fid-Direttiva għandhom jgħinu lill-impriżi jiddeċiedu dwar l-implimentazzjoni tas-sistema tat-tmexxija. Il-funzjoni hija kapaċità amministrattiva għat-twettiq ta' ċerti kompiti. L-identifikazzjoni ta' funzjoni partikolari ma twaqqafx lill-impriża milli tiddeċiedi liberament dwar l-organizzazzjoni ta' din il-funzjoni fil-prattika, sakemm id-Direttiva ma tipprovdix xort'oħra. Dan m'għandux iwassal għal rekwiżiti li jikkostitwixxu piż żejjed għaliex iridu jitqiesu n-natura, l-iskala u l-kumplessità ta' l-operazzjonijiet ta' l-impriża. Il-funzjonijiet tal-governanza jistgħu jitwettqu mill-impjegati ta' l-impriża, jista' jintalab parir espert estern fir-rigward jew jistgħu jiġu esternalizzati. Barra minn hekk, f'impriżi iżgħar u anqas kumplessi, persuna jew unità organizzattiva waħda jistgħu jwettqu aktar minn funzjoni waħda. Biex is-sistema ta' governanza tiffunzjona tajjeb, l-impriżi huma rikjesti li jkollhom politiki stabbiliti bil-miktub li jistipulaw b'mod ċar il-proċedura ta' kontroll u l-verifika interni, il-ġestjoni tar-riskju u fejn meħtieġ l-esternalizzazzjoni. L-involviment attiv tal-korp amministrattiv u maniġerjali fil-governanza tas-sistema huwa essenzjali. Il-politiki miktuba għandhom għalhekk jiġu approvati mill-korp amministrattiv u maniġerjali u reveduti għallinqas darba fis-sena jew qabel ma tiġi implimentata emenda importanti fis-sistema. L-emenda fil-politiki qabel il-bidla fis-sistema, hija essenzjali peress li l-impriża, fin-nuqqas, tkun diġà naqset milli tosserva l-istrateġiji u l-proċeduri interni tagħha. Huwa r-rwol ta' l-awtorità superviżorja fl-SRP li tikkontrolla u tevalwa s-sistema ta' governanza. Il-Vatutazzjoni tar-Riskju Proprju u tas-Solvenza (ORSA) – Artikolu 44 Bħala parti mis-sistema ta' ġestjoni tar-riskju, kull impriża ta' (rij)assigurazzjoni għandu jkollha, bħala parti integrali mill-istrateġija kummerċjali tagħha, prattika regolari li tivvaluta l-ħtiġijiet ta' solvenza ġenerali tagħha, skond il-profil tar-riskju speċifiku tagħha. L-ORSA għandha żewġ aspetti. Hija proċess intern ta' valutazzjoni fi ħdan l-impriża u bħala tali tagħmel parti mid-deċiżjonijiet strateġiċi ta' l-impriża. Hija wkoll għodda superviżorja għall-awtoritajiet superviżorji, li għandhom jiġu infurmati bir-riżultati tar-riskju proprju u l-valutazzjoni ta' solvenza ta' l-impriża. L-ORSA ma tirrikjedix li l-impriża tiżviluppa jew tapplika mudell intern integrali jew parzjali. Madankollu, jekk l-impriża diġà tuża mudell intern integrali jew parzjali appruvat għall-kalkolu tal-SRP, l-output tal-mudell għandu jintuża fl-ORSA. L-ORSA ma toħloqx it-tielet rekwiżit kapitali tas-solvenza. L-ORSA m'għandhiex tpoġġi piż żejjed fuq impriżi żgħar jew anqas kumplessi. L-awtorità superviżorja teżamina r-riskju proprju u l-valutazzjoni ta' solvenza bħala parti mill-proċess ta' analiżi superviżorja ta' l-impriża. Ir-riżultati ta' kull ORSA mwettqa għandhom jiġu rrappurtati lill-awtorità superviżorja bħala parti mill-informazzjoni li għandha tiġi pprovvduta għall-finijiet superviżorji skond l-Artikolu 35. L-Esternalizzazzjoni - Artikoli 38 u 48 Peress li l-esternalizzazzjoni qed issir aktar u aktar relevanti, jeħtieġ li jiġi adottat approċċ aktar konsistenti f'dan il-qasam. Biex tkun żgurata superviżjoni effettiva ta' l-attivitajiet esternalizzati, jeħtieġ li l-awtoritajiet superviżorji ta' l-impriża li tkun qed testernalizza, ikollhom id-dritt ta' aċċess għad-dejta kollha rilevanti miżmuma mill-impriża li tkun qed tipprovvdi s-servizzi esternalizzati, kif ukoll id-dritt li twettaq spezzjonijiet fuq il-post, fil-bini ta' l-impriża li tkun qed tipprovdi s-serviżżi esternalizzati, kemm jekk din l-impriża tkun, kif ukoll jekk ma tkunx entità regolata. Jekk l-attività tiġi esternalizzata f'pajjiż terz, jeħtieġ li l-awtorità superviżorja ta' l-impriża li tkun qed testernalizza, jkollha aċċess għad-dejta kollha rilevanti miżmuma mill-impriża li tkun qed tipprovvdi s-serviżżi esternalizzati, kemm jekk din l-impriża tkun, kif ukoll jekk ma tkunx entità regolata. L-esternalizzazzjoni tinkludi wkoll kuntratt ta' sotto-esternalizzazzjoni. Mod wieħed kif dan jista' jintlaħaq, speċjalment jekk il-fornitur tas-servizzi jkun entità rregolata, huwa billi jiġi eżaminat il-kuntratt bejn l-impriża li tkun qed testernalizza u l-impriża li tkun qed tipprovvdi s-servizzi esternalizzati. L-awtoritajiet superviżorji għandhom jiġu infurmati fil-ħin u b'mod adegwat qabel l-esternalizzazzjoni ta' attivitajiet importanti jew dwar emendi sostanzjaoli fir-rigward. Ir-rekwiżiti stipulati fid-Direttiva jikkunsidraw l-ħidma tal-Forum Konġunt u huma konsistenti mar-regoli u l-prattiċi kurrenti fis-settur bankarju u d-Direttiva dwar is-Swieq fl-Istrumenti Finanzjarji (2004/39/KE) u l-applikazzjoni tagħha għall-istituzzjonijiet finanzjarji. b) Rappurtar superviżorju u żvelar Ir-rappurtar superviżorju u l-iżvelar pubbliku jikkostitwixxu l-“Pilastru III” tal-qafas ta' Solvenza II. L-informazzjoni li għandha tiġi pprovduta għall-finijiet ta' superviżjoni – Artikolu 35 Il-proposta essenzjalment tkompli fuq il-filosofija attwali ta' l-acquis u timponi fuq l-impriżi r-rekwiżit ġenerali l jissotomettu l-informazzjoni meħtieġa għall-finijiet ta' superviżjoni. Madankollu, skond l-approċċ Lamfalussy, il-proposta tintroduċi għadd ta' proposti fundamentali għar-rappurtar superviżorju, filwaqt li tippermetti l-adozzjoni ta' miżuri ta' implimentazzjoni biex tkun żgurata l-konverġenza fejn meħtieġa. L-iżvelar pubbliku – Artikoli 50 sa 55 Il-proposta tirrikjedi lill-impriżi li jħejju, darba fis-sena, rapport li jkopri informazzjoni essenzjali u konċiża dwar il-qagħda ta' solvenza u finanzjarja. Tista' ssir eċċezzjoni għal żidiet kapitali individwali għal perjodu tranżitorju. Fejn meħtieġ, l-impriżi huma rikjesti jaġġornaw l-informazzjoni mogħtija (dispożizzjonijiet speċifiċi jindirizzaw in-nuqqas ta' osservanza tar-Rekwiżit Kapitali Minimu u r-Rekwiżit Kapitali tas-Solvenza), u jistgħu volontarjament jagħtu informazzjoni adizzjonali. L-impriżi huma rikjesti jkollhom politika dwar l-iżvelar pubbliku, u għandu jkollhom l-approvazzjoni mill-korp amministrattiv u maniġerjali dwar il-qagħda ta' solvenza u finanzjarja, qabel il-pubblikazzjoni. Fl-aħħarnett, il-proposta tippermetti l-adozzjoni tal-miżuri ta' implimentazzjoni biex tkun żgurata l-konverġenza, fejn meħtieġa. c) Il-promozzjoni tal-konverġenza superviżorja – Artikolu 69 Il-Kumitat għas-Servizzi Finanzjarji identifika t-trawwim tal-konverġenza superviżorja bħala waħda mill-akbar sfidi għall-ġejjieni. Għalkemm qafas regolatorju komuni jibqa' l-bażi, biex l-operaturi joperaw skond l-istess kundizzjonijiet, irid ikun hemm aktar deċiżjonijiet li jittieħdu b'mod konsitenti u komuni u prattiċi eżekuttivi fost is-superviżuri. Il-konverġenza superviżorja tinkludi b'mod partikolari l-applikazzjoni komuni u konsistenti tal-leġiżlazzjoni Komunitarja fuq bażi regolari, kif ukoll titjib kontinwu fis-superviżjoni konsistenti u l-eżekuzzjoni tas-Suq Komuni. L-evalwazzjonijiet reċiproċi u l-mekkaniżi ta' medjazzjoni jista' jkollhom rwol importanti biex titkattar il-konverġenza superviżorja. CEIOPS għandu rwol partikolarment importanti fl-applikazzjoni konsistenti ta' din id-Direttiva u fil-konverġenza tal-prattiċi superviżorji fil-Komunità kollha. Dan l-Artikolu għalhekk jistipula li l-Istati Mmebri għandhom jieħdu l-miżuri meħtieġa biex jiżguraw li l-awtorijtajiet superviżorji jinvolvu ruħhom attivament fl-attivitajiet ta' CEIOPS. d) Ir-rekwiżiti kwantitattivi Ir-rekwiżiti kwantitattivi li japplikaw għall-impriżi ta' (rij)assigurazzjoni ("Pilastru I" tal-qafas ta' Solvenza II) huma stabbiliti f'sitt taqsimiet: il-valutazzjoni ta' l-assi u ta' l-obbligi, il-provvedimenti tekniċi, il-fondi proprji, ir-Rekwiżit Kapitali tas-Solvenza, ir-Rekwiżit Kapitali Minimu u l-investimenti. Ir-rekwiżiti ta' Pilastru I huma msejsa fuq approċċ ekonomiku u totali tal-karta tal-bilanċ. Dan l-approċċ jimplika evalwazzjoni integrata tal-karta tal-bilanċ kollha ta' l-impriżi ta' l-assigurazzjoni u r-rijassigurazzjoni, b'valutazzjoni konsistenti ta' l-attivi u l-passivi. Tali approċċ jimplika li l-ammont disponibbli ta' riżorsi finanzjarji ta' l-impriżi ta' l-assigurazzjoni u r-rijassigurazzjoni, għandu jkopri r-rekwiżiti finanzjarji ġeneriċi tagħha, jiġifieri, is-somma ta' l-obbligi mhux subordinati u r-rekwiżiti kapitali. Bħala konsegwenza ta' dan l-approċċ, il-fondi proprji eliġibbli għandhom ikunu ogħla mir-Rekwiżit Kapitali tas-Solvenza. Valutazzjoni ta' l-attivi u l-passivi – Artikolu 73 L-Artikolu 73 jintroduċi standards ta' valutazzjoni għall-attivi u l-passivi kollha, imsejsa fuq id-definizzjoni eżistenti ta' l-IRFS ta' valur ġust. Ser jiġu żviluppati miżuri ta' implimentazzjoni li jistipulaw kif għandu jsir il-kalkolu tal-valur ġust ta' ċerti entrati fil-karta tal-bilanċ, biex ikun żgurat li dawn l-entrati jkunu valutati b'mod konsistenti fl-Istati Membri kollha. F'dak li għandu x'jaqsam mal-passivi l-istandards ta' valutazzjoni ma jqisux il-qagħda tal-kreditu proprju, filwaqt li f'dak li jikkonċerna l-assi, l-istandards iqisu l-karatteristiċi tal-kreditu kurrenti u tal-likwidità. Il-provvedimenti tekniċi – Artikoli 74 u 84 Il-provvedimenti tekniċi jridu jiġu stabbiliti biex l-impriża tkun tista' tissodisfa l-obbligi tagħha ta' (rij)assigurazzjoni fil-konfront tat-titolari tal-poloz u l-benefiċjarji. Il-kalkolu tagħhom ser jissejjes fuq id-dispożizzjonijiet ġeneriċi ta' l-Artikoli 74: – Partikolarment, il-kalkolu tad-dispożizzjonijiet tekniċi ser jissejjes fuq il-valur terminali kurrenti tagħhom. L-ammont terminali kurrenti jirrifletti l-ammont li impriża ta' l-assigurazzjojni jew rijassigurazzjoni tistenna li jkollha tħallas illum, kieku kellha immedjatament titrasferixxi d-drittijiet u l-obbligi kuntrattwali tagħha lil impriża oħra. L-użu ta' l-ammont terminali kurrenti m'għandux jiġi meqjus li jimplika li impriża ta' (rij)assigurazzjoni tista', tkun tista' jew għandha fil-fatt titrasferixxi dawn l-obbligi. – Il-kalkolu tad-dispożizzjonijiet tekniċi jridu jkunu konsistenti mas-suq u kwalunkwe informazzjoni li hija speċifika għal impriża partikolari, għandha tintuża biss fil-kalkolu tad-dispożizzjonijiet tekniċi, kemm-il darba dik l-informazzjoni tippermetti lill-impriżi ta' (rij)assigurazzjoni japprezzaw aħjar il-karatteristiċi tal-portafoll aħħari ta' l-assigurazzjoni. L-Artikoli 75 sa 78 u 80 sa 84 jiddeskrivu l-kalkolu tad-dispożizzjonijiet tekniċi. It-total tagħhom jammonta għas-somma ta' l-aħjar stima u marġinu ta' riskju, ħlief f'każ ta' riskji li jitgħu jiġu hedged li jitnisslu mill-obbligi tar-(rij)assigurazzjoni (ara aktar 'l isfel): – L-aħjar stima tikkorrispondi għall-valur preżenti mistenni ta' likwidità futura, b'qies għad-dħul u l-ħruġ kollu (kif aġġustat skond l-inflazzjoni), rikjest biex jiġu sodisfatti l-obbligi ta' (rij)assigurazzjoni matul il-perjodu ta' validità tagħhom, inklużi l-ispejjeż kollha, il-bonusijiet diskrezzjonali futuri, jew il-garanziji finanzjarji u l-options kuntrattwali li jkunu nklużi. Il-kalkolu ta' l-aħjar stima għandu jkun imsejjes fuq tekniki attwarja soda u dejta ta' kwalità tajba, kontinwament ivverifikata ma' l-esperjenzi fattwali. – Il-marġinu ta' riskju jiżgura li l-valur ġeneriku tad-dispożizzjonijiet tekniċi huwa ekkwivalenti għall-ammont li l-impriża ta' l-assigurazzjojni jew rijassigurazzjoni jistennew li jkollhom iħallsu llum, kieku kellhom immedjatament jitrasferixxu d-drittijiet u l-obbligi kuntrattwali tagħhom lil impriża oħra. jew alternattivament, l-ispiza addizzjonali, ogħla mill-aħjar stima, għall-provvediment ta' kapital għas-sostenn ta' l-obbligi ta' (rij)assigurazzjoni matul il-ħajja tal-portafoll. Fil-każ tar-riskji li jistgħu jiġu koperti (hedged) – jiġifieri riskju li jista' effettivament jiġi newtralizzat bix-xiri jew bejgħ ta' strumenti finanzjarji - il-valur tal-provvediment tekniku huwa kkalkolat direttament, abbażi tal-valuri ta' l-istrumenti finanzjarji (ara l-Artikolu 74(4)). Fil-każ tar-riskji li ma jistgħux jiġu koperti (hedged), il-marġini tar-riskju huwa kkalkolat bl-użu tal-metodu tal-"prezz tal-kapital" (ara l-Artikolu 75(5)). F'dan il-każ, ir-rata tal-"prezz tal-kapital" użata hija l-istess għall-impriżi kollha (eż. persentaġġ fiss) u tikkorrispondi mal-firxa li taqbeż ir-rata ta' l-interessi mingħajr riskju, imsemmija aktar 'il fuq, li impriża ta' (rij)assigurazzjoini kklassifikata BBB, ikollha tħallas biex takkwista fondi eliġibbli proprji. Fondi proprji – Artikoli 85 sa 98 Il-fondi proprji jikkorrispondu għar-riżorsi finanzjarji disponibbli ta' impriża ta' (rij)assigurazzjoni, li jistgħu jservu biex fejn meħtieġ, jagħmlu tajjeb għar-riskju u jassorbu telf finanzjarju. Id-determinazzjoni ta' l-ammonti tal-fondi proprji, eliġibbli biex ikopru ż-żewġ rekwiżiti kapitali, ssir skond proċess ta' tliet stadji. Kull stadju jikkorrispondi għal subinċiż partikolari: id-determinazzjoni tal-fondi proprji, il-klassifikazzjoni tal-fondi proprji, l-eliġibbilità tal-fondi proprji. L-ewwel stadju jikkonsisti fl-identifikazzjoni tal-fondi proprji disponibbli. Il-fondi proprji huma magħmula mis-segwenti: – L-entrati fil-karta tal-bilanċ, jew "elementi bażiċi tal-fondi proprji" (ara l-Artikolu 86); – entrati li mhumiex fil-karta tal-bilanċ, jew "elementi anċillari għall-fondi proprji" (ara l-Artikolu 87); Il-fondi proprji bażiċi jinkludu l-kapital ekonomiku (jiġifieri l-eċċess ta' l-attivi u l-passivi skond it-Taqsimiet 1 u 2) u obbligi subbordinati (peress li dawk l-obbligi jistgħu jservu bħala kapital, pereżempju f'każ ta' stralċ). Il-fondi proprji anċillari jinkludu l-obbligi favur l-impriża, li jistgħu jintalbu mill-impriża li jiġu sodisfatti, biex iżżid ir-riżorsi finanzjarji tagħha, pereżempju sejħiet tal-membri u ittri ta' kreditu. Peress li dawk il-fondi anċillari proprji ma jaqgħux taħt l-istandards ta' valutazzjoni pprovduti fit-Taqsimiet 1 u 2, id-determinazzjoni ta' l-ammonti tagħhom hija suġġetta għall-approvazzjoni superviżorja preliminari. Fit-tienu stadju, peress li l-elementi mill-fondi proprji għandhom kwalitajiet differenti u jagħmlu tajjeb għal-livelli differenti ta' assorbiment ta' riskju, dawk l-elementi tal-fondi proprji huma kklassifikati fi tliet livelli, skond in-natura tagħhom u skond jissodisfawx ħames kriterji fundamentali (is-subordinazzjoni, l-assorbiment ta' riskju, il-permanenza, il-perpetwalità u n-nuqqas ta' l-ispejjeż finanzjarji obbligatorji) kif stipulat fl-Artikolu 92. – Il-klassifikazzjoni tal-fondi proprji f'livelli tistrieħ fuq kriterji kwalitattivi li għandhom jiġu speċifikati skond il-miżuri ta' implimentazzjoni (ara l-Artikolu 96); madankollu, biex il-klassifikazzjoni tiġi ffaċilitata, il-miżuri ta' implimentazzjoni ser jinkludu wkoll lista ta' elementi pre-klassifikati. NaturaKwalità | Fil-karta tal-bilanċ (fondi proprji bażiċi) | Mhux fil-karta tal-bilanċ (fondi proprji anċillari) | Għoli | Livell 1 | Livell 2 | Medju | Livell 2 | Livell 3 | Baxx | Livell 3 | − | Fit-tielet stadju, peress li l-elementi ta' Livell 2 u 3 ma jipprovdux għall-assorbiment sħiħ ta' kwalunkwe telf fiċ-ċirkostanzi kollha, jidher li għall-finijiet ta' superviżjoni, ir-rikonoxximent tagħhom għandu jiġi limitat. Kif stipulat fl-Artikolu 97, hemm żewġ settijiet ta' limiti li japplikaw għall-fondi proprji, biex jiġu determinati l-ammonti eliġibbli għall-għanijiet superviżorji. – F'dak li għandu x'jaqsam mar-Rekwiżit Kapitali tas-Solvenza, il-proporzjon ta' Livell 1 fil-fondi proprji eliġibbli għandu jlaħħaq għallinqas 1/3, u l-proporzjon ta' Livell 3 m'għandux ikun ogħla minn 1/3. – F'dak li għandu x'jaqsam mar-Rekwiżit Kapitali Minimu, il-fondi proprji anċillari mhumiex eliġibbli, u l-proporzjon ta' elementi eliġibbli f'Livell 2 għandu jiġi llimitat għal ½. Rekwiżiti Kapitali tas-Solvenza - Artikoli 99 sa 124 Taqsima 4 tar-Rekwiżit kapitali tas-solvenza hija maqsum fi tliet partijiet: il-preżentazzjoni ġenerali tar-rekwiżit kapitali, il-formula standard tar-Rekwiżit Kapitali tas-Solvenza u l-użu ta' mudelli interni għall-finijiet ta' superviżjoni. Dispożizzjonijiet ġenerali għar-Rekwiżit Kapitali tas-Solvenza, bl-applikazzjoni tal-formula standard jew mudell intern Ir-Rekwiżit Kapitali tas-Solvenza tikkorrispondi mal-kapital ekonomiku li jrid jiġi miżmum minn impriża ta' (rij)assigurazzjoni biex il-probabbiltà ta' rovina jkun limitat għal 0.5%, jiġifieri r-rovina sseħħ biss darba kull 200 sena (ara l-Artikolu 100). Ir-Rekwiżit Kapitali tas-Solvenza huwa kkalkolat bl-użu ta' tekniki ta' Valur mar-Riskju, jew skond il-formula standard jew bl-użu ta' mudell intern: ir-riskji kollha potenzjali, inkluża valutazzjoni mill-ġdid avversarja ta' l-attivi u l-passivi għat-12-il xahar li ġejjin, għandhom jiġu analizzati. Ir-Rekwiżit Kapitali tas-Solvenza tirrifletti l-profil tar-riskju veraċi ta' l-impriża, u tqis ir-riskji kollha kwantifikabbli, kif ukoll l-impatt nett tat-tekniki tal-mitigazzjoni tar-riskju. Ir-Rekwiżit Kapitali tas-Solvenza għandha tiġi kkalkolata għallinqas darba fis-sena, tkun segwita kontinwament u kkalkolata mill-ġdid hekk kif il-profil tar-riskju ta' l-impriża jvarja konsiderevolment; ir-Rekwiżit Kapitali tas-Solvenza għandha tkun koperta b'ammont ekwivalenti ta' fondi proprji eliġibbli (ara l-Artikolu 99). Il-formula standard tar-Rekwiżit Kapitali tas-Solvenza L-Artikoli 102 sa 108 jiddeskrivu l-għanijiet, l-istruttura u l-kalibrar ġenerali tal-formula standard tar-Rekwiżit Kapitali tas-Solvenza. L-istruttura "modulari", imsejsa fuq tekniki linejari ta' aggregazzjoni, hija speċifikata b'mod ulterjuri fl-Anness IV tad-Direttiva. Ir-riskji identifikati fil-moduli differenti u sotto-moduli tal-formula standard huma definiti fl-Artikoli 13, 103 sa 104. L-ispeċifikazzjonijiet dettaljati ta' dawk il-moduli u sotto-moduli ser jiġu adottati permezz ta' miżuri ta' implimentazzjoni li huma mistennija jevolvu biż-żmien. Il-formula standard tar-Rekwiżit Kapitali tas-Solvenza għandha l-għan li tasal għall-bilanċ bejn is-sensittività għar-riskju u l-prattiċità. Tippermetti kemm l-użu ta' parametri speċifiċi għal impriża partikolari, fejn meħtieġ (ara l-Artikolu 103(7), u s-simplifikazzjonijiet standardizzati għall-SMEs (ara l-Artikolu 107). Peress li l-istandards ta' valutazzjoni jqisu l-karatteristiċi ta' kreditu u l-likwidità ta' l-assi, ir-Rekwiżit Kapitali tas-Solvenza jikkalkola r-riskji kollha kwantifikabbli u peress li l-investimenti kollha huma suġġetti għall-prinċipju tal-bonus paterfamilias, il-limiti ta' l-investiment kwantitattiv u l-kriterji ta' l-eliġibbiltà ta' l-assi mhux ser jinżammu. Madankollu, fid-dawl ta' l-iżviluppi tas-suq, jekk jirriżultaw riskji ġodda mhux koperti mill-formula standard tar-Rekwiżit Kapitali tas-Solvenza, l-Artikolu 108(2) jagħti poter lill-Kummissjoni li tadotta miżuri ta' implimentazzjoni temporanji, li jistipulaw limiti għall-investiment u kriterji għall-eliġibbiltà ta' l-assi, meta l-formula tkun qed tiġi aġġornata. Mudelli Interni L-Artikoli 109 sa 124 jistipulaw ir-rekwiżiti li japplikaw għall-impriżi ta' (rij)assigurazzjoni li jużaw jew jixtiequ jużaw mudell intern parzjali jew integrali fil-kalkolu tar-Rekwiżit Kapitali tas-Solvenza. Qabel ma tingħata l-approvazzjoni mill-awtoritajiet superviżorji għall-użu ta' mudell intern, l-impriżi ta' (rij)assigurazzjoni għandhom jissottomettu applikazzjoni (ara l-Artikolu 109) approvata mill-korp amministrattiv jew maniġerjali ta' l-impriżi (ara l-Artikolu 113), li turi li l-osservanza ta' ċerti kriterji ta' l-użu, standards statistiċi kwalitattivi, standards ta' kalibrar u ta' validazzjoni u standards dokumentattivi (ara l-Artikoli 117 sa 122). L-awtoritajiet superviżorji għandhom jiddeċiedu jaċċettawx jew jirrifjutawx l-applikazzjoni fi żmien sitt xhur minn meta jirċievu l-applikazzjoni kompluta mingħand l-impriża ta' l-assigurazzjoni. F'dak li għandu x'jaqsam ma' l-użu ta' mudelli interni parzjali, hemm ċerti rekwiżiti addizzjonali maħsuba biex iwaqqfu lill-impriżi ta' (rij)assigurazzjoni milli jagħżlu dak li jaqblilhom (ara l-Artikolu 110). Barra minn hekk, l-Artikolu 111 jawtorizza lill-Kummissjoni tadotta miżuri ta' implimentazzjoni li jadattaw ċerti standards, stipulati bl-Artikoli 117 sa 122, f'dak li għandu x'jaqsam ma' mudelli interni parzjali biex jittieħed kont ta' l-ambitu limitat ta' dawk il-mudelli. L-Artikolu 116 jagħti l-poter lill-awtoritajiet superviżorji biex jirrikjedu li impriża ta' (rij)assigurazzjoni li tikkalkula r-Rekwiżit Kapitali tas-Solvenza bl-użu tal-formula standard, tiżviluppa mudell intern integrali jew parzjali fl-eventwalità li l-formula standard tar-Rekwiżit Kapitali tas-Solvenza ma tirriflettix b'akkuratezza l-profil tar-riskju ta' l-impriża. Rekwiżit Kapitali Minimu - Artikoli 125 sa 128 Ir-Rekwiżit Kapitali Minimu jirrapreżenta livell kapitali, li taħtu l-interessi tat-titolari tal-polza jkunu serjament preġudikati jekk l-impriża titħalla topera. Fl-eventwalità li r-Rekwiżit Kapitali Minimu jinkiser, tiġi skattata l-azzjoni superviżorja aħħarija, jiġifieri l-awtorizzazzjoni tiġi rtirata. L-impriżi għalhekk huma rikjesti li jkollhom fondi proprji bażiċi eliġibbli biex ikopru r-Rekwiżit Kapitali Minimu (ara l-Artikolu 125). Peress li l-azzjoni superviżorja aħħarija tista' tinħtieġ l-awtorizzazzjoni mill-Qrati nazzjonali, r-Rekwiżit Kapitali Minimu għandha tiġi kkalkolata kull tliet xhur, skond formula sempliċi u robusta, abbażi ta' dejta li tista' tkun verifikata. L-Artikolu 126 dwar l-istruttura speċifika u l-kalibrar tar-Rekwiżit Kapitali Minimu jinkludi lista qasira ta' prinċipji ġenerali. Fl-istennija tar-riżultati ta' QIS3, ġie adottat approċċ miftuħ, peress li ma ntlaħqet l-ebda deċiżjoni finali dwar ir-Rekwiżit Kapitali Minimu. Partikolarment, it-test jippermetti li jiġu ppruvati ż-żewġ approċċi segwenti: – ir-Rekwiżit Kapitali Minimu kkalkolat permezz ta' verżjoni simplifikata tal-formula standard (l-approċċ modulari), b'qies għar-riskju ta' sottoskrizzjoni tal-ħajja, ir-riskju ta' sottoskrizzjoni mhux tal-ħajja u r-riskju tas-suq u kkalibrat għal 90% tal-Valur mar-Riskju fuq medda ta' sena; – Ir-Rekwiżit Kapitali Minimu ikkalkolat bħala persentaġġ tar-Rekwiżit Kapitali tas-Solvenza (approċċ kompatt), ikkalibrat għal 1/3 tal-Rekwiżit Kapitali tas-Solvenza. Pereżempju, l-Artikolu 126(1)c jippermetti li r-Rekwiżit Kapitali Minimu jiġi kkalibrat għal livell ta' kunfidenza bejn it-80% (peress li 1/3 tar-Rekwiżit Kapitali tas-Solvenza kkalibrat għal 99.5% VaR huwa ekwivalenti għal 80% VaR, b'ipotesi ta' distribuzzjoni normali) u 90% (il-livell użat fl-approċċ modulari li jkun qed jiġi ppruvat). Biex it-tranżizzjoni għas-sistema l-ġdida ma tkunx problematika (ara l-Artikolu 128), l-impriżi ta' (rij)assigurazzjoni li josservaw Solvenza I fid-data tad-dħul fis-seħħ ta' din id-Direttiva, iżda mhux ir-Rekwiżit Kapitali Minimu, għandhom sena biex jikkonformaw mas-sistema l-ġdida. Investimenti -Artikoli 129 sa 132 L-investimenti kollha miżmuna mill-impriżi ta' (rij)assigurazzjoni (jiġifieri l-assi li jkopru l-provvedimenti tekniki, minbarra l-assi li jkopru r-Rekwiżit Kapitali tas-Solvenza u assi liberi), għandhom jiġu investiti, amministrati u sorveljati skond il-prinċipju tal-bonus paterfamilias stipulat bl-Artikolu 129. Il-prinċipji tal-bonus paterfamilias jirrikjedi li l-impriżi ta' (rij)assigurazzjoni jinvestu fl-aqwa interess tat-titolari tal-polza, iqabblu mod adegwat l-investimenti ma' l-obbligi u jkunu partikolarment attenti għar-riskji finanzjarji, bħal likwidità u l-konċentrazzjoni tar-riskju. e) Is-superviżjoni tal-grupp - Artikoli 219 sa 277 Introduzzjoni Il-mod li bih jiġu sorveljati l-gruppi ta' (rij)assigurazzjoni huwa fattur kruċjali għas-suċċess tas-suq komuni u s-sistema ta' Solvenza II. Il-proposta għalhekk tipprova ssib mezzi biex tissimplifika s-superviżjoni tal-gruppi ta' (rij)assigurazzjoni fl-UE. It-Titjib Ewlieni Applikabbli għall-Gruppi Kollha ta' (Rij)assigurazzjoni · Is-sorveljatur tal-Grupp – identifikazzjoni u appuntament: il-proposta tintroduċi l-kunċett tas-"sorveljatur tal-grupp". Għal kull grupp, ser tiġi appuntata awtorità unika b'koordinazzjoni konkreta u poteri ta' deċiżjoni. Il-kriterji miżmuma huma ispirati mid-Direttiva dwar il-Konglomerati Finanzjarji, iżda l-proposta tintroduċi aktar flessibiltà fejn meħtieġ. · Is-sorveljatur tal-Grupp – drittijiet u obbligi: is-superviżur tal-grupp għandu r-responsabbiltà primarja għall-aktar aspetti importanti tas-superviżjoni tal-grupp (superviżjoni tal-grupp, tranżazzjonijiet ta' bejn il-grupp, il-konċentrazzjoni tar-riskju, il-ġestjoni tar-riskju u l-kontroll intern). Responsabbiltà bħal din għandha tkun eżerċitata b'kooperazzjoni u konsultazzjoni mas-superviżuri lokali. Barra minn hekk, għal kull grupp, l-arranġamenti għall-koordinazzjoni jistgħu jiġi stabbliti bejn is-superviżuri kkonċernati. · Miżuri oħra importanti għas-superviżjoni effiċjenti tal-grupp: il-proposta tintroduċi, skond id-Direttiva dwar il-Konglomerati Finanzjarji, sett komplut ta' dispożizzjonijiet li jobbligaw lis-superviżuri kollha involuti, biex jiskambjaw b'mod awtomatiku l-informazzjoni (l-informazzjoni essenzjali) jew fuq talba (informazzjoni rilevanti), biex jikkonsultaw ma' xulxin qabel it-teġid ta' deċiżjonijiet importanti, u biex it-talbiet għall-verifika ta' l-informazzjoni jiġu pproċessati kif suppost. · Is-solvenza tal-grupp -l-għażla tal-metodu: bl-għan li kemm jista' jkun jiġi żgurat li l-gruppi jibbenifikaw mill-effetti tad-diversifikazzjoni, il-proposta tesprimi preferenza qawwija għall-metodu ta' konsolidazzjoni. · Is-solvenza tal-grupp - il-mudell intern tal-grupp: il-proposta tippermetti li grupp japplika għall-permess, biex juża l-mudell intern għall-kalkolu tar-Rekwiżit Kapitali tas-Solvenza tal-grupp u tar-Rekwiżit Kapitali tas-Solvenza separat ta' l-entitajiet relatati. Il-proċedura hija ispirata prinċipalment mid-Direttiva dwar ir-Rekwiżiti Kapitali (2006/48/KE, l-Artikolu 129). CEIOPS jista' jiġi kkonsultat fuq talba ta' l-impriża prinċipali jew ta' kwalunkwe mis-superviżuri involuti. · Is-superviżjoni tas-sottogruppi: bl-għan li l-piż fuq il-gruppi jiġi llimitat, il-proposta essenzjalment tistipula li a) is-superviżjoni tal-grupp għandha normalment issir fl-ogħla livell ta' l-UE, u b) l-Istat Membru għandu jippermetti lill-awtoritajiet superviżorji biex jeżegwixxu s-superviżjoni tal-grupp fl-ogħla livell fi Stat Membru. Fil-prattika, dan għandu jnaqqas in-numru ta' livelli ta' superviżjoni għall-massimu ta' 3 (il-grupp ta' l-UE, is-sottogruppi nazzjonali, l-entitajiet individwali), li huwa skond id-Direttiva dwar ir-Rekwiżiti Kapitali. · Il-miżuri ta' implimentazzjoni: bl-għan li kemm jista' jkun tiġi żgurata l-konverġenza fid-deċiżjonijiet u l-prattiċi tal-gruppi superviżorji, il-proposta tipprovvdi, għal bosta dispożizzjonijiet prinċipali, referenza għal miżuri ta' implimentazzjoni ulterjuri. Titjib Addizzjonali Applikabbli għall-Gruppi li jagħmlu użu mis-Sostenn tal-Grupp Il-proposta tintroduċi sistema innovattiva li tipprova tiffaċilita l-ġestjoni tal-kapital abbażi tal-gruppi, essenzjalment billi a) tippermtti, taħt ċerti kundizzjonijiet, li impriża prinċipali tuża d-dikjarazzjonijiet ta' sostenn tal-grupp biex jiġi sodisfatt parti mir-Rekwiżit Kapitali tas-Solvenza tas-sussidjarji tagħha, u b) bl-introduzzjoni tad-derogi minn ċerti artikoli dwar is-superviżjoni individwali, fejn meħtieġ. Il-proposta tippermetti l-adozzjoni ta' miżuri ta' implimentazzjoni u tipprovdi għall-eżaminazzjoni tas-sistema, ħames snin wara t-traspożizzjoni tad-Direttiva. Osservazzjoni Ġenerali: Is-Superviżjoni tal-Grupp: Mhux biss Supplimentari L-acquis preżenti ta' l-UE jqis is-superviżjoni tal-grupp bħala biss supplimentari għas-superviżjoni individwali (is-superviżjoni individwali hija mwettqa bl-istess mod fuq l-entitajiet kollha, kemm jekk jagħmlu parti mill-grupp kif ukoll jekk ma jagħmlux, u s-superviżjoni tal-grupp hija biss miżjuda mas-superviżjoni individwali). Il-proposta tbiddel sostanzjalment dik il-filosofija: it-test tal-grupp għandu ħafna dispożizzjonijiet li jinfluwenzaw direttament il-mod ta' kif titwettaq is-superviżjoni individwali ta' entitajiet li jagħmlu parti mill-grupp. Biex jiġi rifless b'mod espliċitu dak l-iżvilupp fundamentali, il-kelma "supplimentari" tħassret mill-okkorrenzi kollha (inkluż it-titolu). 6. Il-Miżuri Ta' implimentazzjoni Id-Direttiva tagħti poteri ta' implimentazzjoni lill-Kummissjoni. Il-każijiet li fihom ingħataw poteri ta' implimentazzjoni huma speċifikament elenkati f'kull artikolu relevanti. Fl-eżerċizzju ta' dawn il-poteri ta' implimentazzjoni, il-Kummissjoni ser tkun assistita mill-Kumitat ta’ l-Assigurazzjonijiet u tal-Pensjonijiet tax-Xogħol Ewropej, stabbilit bid-Deċiżjoni tal-Kummissjoni 2004/9/KE. Il-miżuri li għandhom jiġu adottati mill-Kummissjoni ser ikunu suġġetti għall-proċedura ta’ konsultazzjoni jew għall-proċedura regolatorja bl-iskrutinju stipulata bl-Artikoli 3, 5(a) (1) sa (4) u 7 tad-Deċiżjoni 1999/468/KE. Il-miżuri ta' implimentazzjoni ser jintużaw biex jiddefinixxu b'mod ulterjuri l-prinċipji stipulati f'din id-Direttiva biex tittejjeb l-armonizzazzjoni u l-konverġenza superviżorja. Ser jiġu żviluppati abbażi ta' mandati mogħtija mill-Kummissjoni lil CEIOPS u jkunu suġġetti għall-konsultazzjoni mal-partijiet kkonċernati u għall-valutazzjoni ta' l-impatt. 2002/83/KE (adattat) 2007/0143 (COD) Proposta għal DIRETTIVA .../.../KE TAL-PARLAMENT EWROPEW U TAL-KUNSILL ta' […] li tikkonċerna l-assigurazzjoni tal-ħajja dwar il-bidu u l-insegwiment tan-negozju ta’ l-Assigurazzjoni u r-Rijassigurazzjoni (Test b’rilevanza għaż-ŻEE) IL-PARLAMENT EWROPEW U L-KUNSILL TA’ L-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikoli 47(2) u 55 tiegħu, Wara li kkunsidraw il-proposta mill-Kummissjoni [15], Wara li kkunsidraw l-opinjoni tal-Kumitat Ekonomiku u Soċjali Ewropew [16], Wara li kkonsultaw il-Kumitat tar-Reġjuni [17], Filwaqt li jaġixxu skond il-proċedura stabbilita fl-Artikolu 251 tat-Trattat [18], Billi: new (1) Ser isiru emendi sostanzjali fl-Ewwel Direttiva tal-Kunsill 73/239/KEE ta' l-24 ta' Lulju 1973 dwar il-koordinament ta’ liġijiet, regolamenti u dispożizzjonijiet amministrattivi li jirrigwardaw il-bidu u t-twettiq tan-negozju ta’ l-assigurazzjoni diretta barra mill-assigurazzjoni tal-ħajja [19], fid-Direttiva tal-Kunsill 78/473/KEE tat-30 ta' Mejju 1978 dwar il-koordinazzjoni ta’ liġijiet, regolamenti u dispożizzjonijiet amministrattivi li għandhom x’jaqsmu ma’ koassigurazzjoni Komunitarja [20], fid-Direttiva tal-Kunsill 87/344/KEE tat-22 ta' Ġunju 1987 dwar il-koordinazzjoni ta' liġijiet, regolamenti u dispożizzjonijiet amministrattivi rigward l-assigurazzjoni għall-ispejjeż legali [21], fit-tieni Direttiva tal-Kunsill 88/357/KEE tat-22 ta' Ġunju 1988 dwar il-koordinazzjoni ta’ liġijiet, regolamenti u dispożizzjonijiet amministrattivi li għandhom x’jaqsmu ma’ assigurazzjoni diretta ta’ xorta oħra minn assigurazzjoni tal-ħajja u li jistipulaw id-dispożizzjonijiet li jiffaċilitaw l-eżerċizzju effettiv tal-libertà li jiġu pprovduti servizzi u li temenda d-Direttiva 73/239/KEE [22], fid-Direttiva tal-Kunsill 92/49/KEE tat-18 ta' Ġunju 1992 dwar il-koordinazzjoni ta’ liġijiet, regolamenti u dispożizzjonijiet amministrattivi li jirrigwardaw il-bidu u t-twettiq tan-negozju ta’ l-assigurazzjoni diretta barra minn assigurazzjoni tal-ħajja u temenda d-Direttivi 73/239/KEE u 88/357KEE (it-tielet Direttiva dwar assigurazzjoni mhux fuq il-ħajja) [23], fid-Direttiva 98/78/KE tal-Parlament Ewropew u tal-Kunsill tas-27 ta' Ottubru 1998 dwar is-superviżjoni supplimentari ta’ intrapriżi ta’ l-assigurazzjoni u ta’ grupp ta’ assugurazzjoni [24], fid-Direttiva 2001/17/KE tal-Parlament Ewropew u tal-Kunsill tad-19 ta' Marzu 2001 dwar ir-rijorganizzazzjoni u l-istralċ ta' impriżi ta' l-assigurazzjoni [25], fid-Direttiva 2002/83/KE tal-Parlament Ewropew u tal-Kunsill tal-5 ta' Novembru 2002 li tikkonċerna l-assigurazzjoni fuq il-ħajja [26] u d-Direttiva 2005/68/KE tal-Parlament Ewropew u tal-Kunsill tas-16 ta' Novembru 2005 dwar ir-rijassigurazzjoni u li temenda d-Direttivi tal-Kunsill 73/239/KEE, 92/49/KEE kif ukoll id-Direttivi 98/78/KE u 2002/83/KE [27]. Dawn id-Direttivi għandhom jiġi riformulati fl-interess taċ-ċarezza. (2) Biex jiġi ffaċilitat l-aċċess għal u l-prosegwiment ta' l-attivitajiet ta' l-assigurazzjoni u r-rijassigurazzjoni, jeħtieġ li jiġu eliminati d-differenzi l-aktar sinifikanti bejn il-liġijiet ta' l-Istati Membri, f'dak li jikkonċerna r-regoli li huma soġġetti għalihom l-impriżi ta' l-assigurazzjoni u r-rijassigurazzjoni. Għaldaqstant jinħtieġ qafas legali għall-impriżi ta' l-assigurazzjoni u r-rijassigurazzjoni għall-iżvolġiment tal-kummerċ ta' l-assigurazzjoni fis-suq intern, li jagħmilha aktar faċli għall-impriżi ta' l-assigurazzjoni u r-rijassigurazzjoni li għandhom l-uffiċju prinċipali fil-Komuniutà, biex ikopru l-obbligi u r-riskji fil-Komunità. (3) Fl-interess tal-funzjonament tajjeb tas-suq intern, jeħtieġ li jiġu stabbiliti regoli kkoordinati dwar is-superviżjoni tal-gruppi ta' l-assigurazzjoni u, bil-għan li jitħarsu l-kredituri, dwar ir-rijorganizzazzjoni u l-proċeduri ta' stralċ ta' l-impriżi ta' l-assigurazzjoni . (4) Jeħtieġ li ċerti impriżi li jipprovdu servizzi ta' l-assigurazzjoni ma jkunux koperti bis-sistema stabbilita b'din id-Direttiva minħabba d-daqs, l-istatus legali u n-natura tagħhom - ta' konnessjoni mill-qrib ma' sistemi pubbliċi ta' l-assigurazzjoni - jew minħabba s-servizzi speċifiċi li joffru. Hemm ukoll xewqa li jkunu esklużi ċerti istituzzjonijiet f’għadd ta' Stati Membri li n-negozju tagħhom ikopri biss settur limitat ħafna u li huwa ristrett bil-liġi għal territorju speċifikat jew għal persuni speċifikati. (5) Id-Direttiva tal-Kunsill 72/166/KEE ta' l-24 ta' April 1972 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ assigurazzjoni kontra responsabbiltà ċivili fir-rigward ta’ l-użu ta’ vetturi bil-mutur u l-infurzar ta’ l-obbligu ta’ assigurazzjoni kontra din ir-responsabbiltà [28], is-Seba' Direttiva tal-Kunsill 83/349/KEE tat-13 ta' Ġunju 1983 ibbażata fuq l-Artikolu 54(3)(g) tat-Trattat dwar il-kontijiet konsolidati [29], it-tieni Direttiva tal-Kunsill 84/5/KEE tat-30 ta' Diċembru 1983 dwar l-approssimazzjoni tal-liġijiet ta' l-Istati Membri li għandhom x'jaqsmu ma' assigurazzjoni kontra r-responsabbiltà ċivili fir-rigward ta' l-użu ta' vetturi bil-mutur [30], id-Direttiva 2004/39/KE tal-Parlament Ewropew u tal-Kunsill tal-21 ta' April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u id-Direttiva 2000/12/KE tal-Parlament Ewropew u tal-Kunsill li jirrevokaw id-Direttiva tal-Kunsill 93/22/KEE [31] u id-Direttiva 2006/48/KE tal-Parlament Ewropew u tal-Kunsill ta' l-14 ta' Ġunju 2006 dwar l-aċċess u l-prosegwiment tan-negozju ta' l-istituzzjonijiet ta' kreditu [32], jistipulaw regoli ġenerali fl-oqsma tal-kontabilità, tar-responsabbiltà ta' l-assigurazzjoni ta' vetturi, ta' l-istrumenti finanzjarji u l-istituzzjonijiet ta' kreditu u jipprovdu għal definizzjonijiet f'dawk l-oqsma. Jeħtieġ li xi wħud minn dawk id-definizzjonijiet japplikaw għall-finijiet ta' din id-Direttiva. (6) L-aċċess għall-attivitajiet ta' l-assigurazzjoni u r-rijassigurazzjoni għandu jkun suġġett għal awtorizzazzjoni preliminari. Jeħtieġ għalhekk li jiġu stabbiliti l-kundizzjonijet u l-proċeduri għall-għoti ta' din l-awtorizazzjoni u għar-rifjut ta' l-istess. (7) Peress li din id-Direttiva hija strument essenzjali għat-twettiq tas-suq intern, l-impriżi ta' l-assigurazzjoni u r-rijassigurazzjoni awtorizzati fl-Istat Membru tal-pajjiż tagħhom għandhom ikunu awtorizzati li jwettqu, fil-Komunità, kwalunkwe attività jew l-attivitajiet kollha tagħhom, billi jistabbilixxu fergħat jew jipprovdu s-servizzi. Jeħtieġ għalhekk li titwettaq l-armonizzazzjoni li hemm bżonn u li hija suffiċjenti biex jintlaħaq ir-rikonoxximent reċiproku ta' l-awtorizazzjonijiet u s-sistemi ta' suoerviżjoni, u għaldaqstant awtorizzazzjoni unika li hija valida fil-Komunità kollha u li tippermetti li s-superviżjoni ssir mill-Istat Membru ta' l-oriġini. (8) Id-Direttiva 2000/26/KE tal-Parlament Ewropew u tal-Kunsill tas-16 ta’ Mejju 2000 dwar l-approssimazzjoni tal-liġijiet ta’ l-Istati Membri rigward l-assigurazzjoni kontra r-responsabbiltà ċivili fir-rigward ta’ l-użu ta’ vetturi bil-mutur u li temenda d-Direttivi tal-Kunsill 72/239/KEE u 88/357/KEE (Ir-raba’ Direttiva dwar assigurazzjoni għall-vetturi) [33], tistipula regoli dwar il-ħatra tar-rappreżentant tat-talbiet. Dawk ir-regoli għandhom japplikaw għall-finijiet ta’ din id-Direttiva. (9) L-impriżi tar-rijassigurazzjoni għandhom jillimitaw l-għanijiet tagħhom għan-negozju tar-rijassigurazzjoni u l-operat relatat. Dan ir-rekwiżit m'għandux iwaqqaf impriża tar-rijassigurazzjoni milli twettaq attivitajiet, bħall-għoti ta’ pariri dwar l-istatistika jew attwarji, analiżi tar-riskju jew riċerka għall-klijenti tagħha. Jista' wkoll ikollha l-funzjoni ta' kumpanija prinċipali u twettaq attivitajiet relatati mal-qasam tas-servizzi finanzjarji fil-kuntest ta' l-Artikolu 2(8) tad-Direttiva 2002/87/KE tal-Parlament Ewropew u tal-Kunsill tas-16 ta' Diċembru 2002 dwar is-superviżjoni supplementari ta' istituzzjonijiet ta' kreditu dwar impriżi ta' assigurazzjoni u ditti ta' l-investiment f'konglomerat finanzjarju u li temenda d-Direttivi tal-Kunsill 73/239/KEE, 79/267/KEE, 92/49/KEE, 92/96/KEE, 93/6/KEE u 93/22/KEE, u d-Direttivi 98/78/KE u 2000/12/KE tal-Parlament Ewropew u tal-Kunsill [34]. Fi kwalunkwe każ dan ir-rekwiżit ma jippermettix it-twettiq ta’ attivitajiet li mhumiex relatati ma' attivitajiet bankarji jew finanzjarji. (10) Il-ħarsien tat-titolari tal-polza jippresupponi li l-impriżi ta' l-assigurazzjoni jew ir-rijassigurazzjoni huma suġġetti għar-rekwiżiti ta' solvenza effettiva. Fid-dawl ta' l-iżviluppi tas-suq, is-sistema eżistenti m'għadhiex adattata. Għaldaqstant jeħtieġ li jiġi introdott qafas regolatorju ġdid. (11) Skond l-aħħar żviluppi fil-qasam tal-ġestjoni tar-riskju, fl-ambitu ta' l-Assoċjazzjoni Internazzjonali għas-Suoerviżjoni ta' l-Assigurazzjoni, tal-Bord dwar l-Istandards Internazzjonali tal-Kontabilità u ta' l-Assoċjazzjoni Attwarjali Internazzjonali u skond żviluppi f'setturi oħra finanzjarji, għandu jiġi adottat approċċ ibbażat fuq ir-riskju li jipprovdi inċentivi għall-impriżi ta' l-assigurazzjoni u r-rijassigurazzjoni biex ir-riskji tagħhom ikunu jistgħu jiġu kkalkolati u amministrati tajjeb. Għandha tiżdied l-armonizzazzjoni billi jiġu pprovduti regoli speċifiċi għall-valutazzjoni ta' l-attivi u l-passivi, inklużi dispożizzjonijiet tekniċi. (12) Is-sistema l-ġdida ta' solvenza m'għandhiex tkun wisq tassattiva għall-impriżi ta' l-assigurazzjoni żgħar u ta' daqs medju. (13) L-għan ewlieni tar-regolamentazzjoni ta' l-assigurazzjoni u r-rijassigurazzjoni u tas-superviżjoni, huwa l-ħarsien adegwat tat-titolari tal-polza. L-istabbilità finanzjarja u s-swieq ekwi u stabbli jikkostitwixxu għanijiet oħra tar-regolamentazzjoni u tas-superviżjoni ta' l-assigurazzjoni u tar-rijassigurazzjoni, li għandhom ukoll jitqiesu mingħajr ma jittieħed mill-importanza ta' l-għan ewlieni. (14) L-awtoritajiet superviżorji ta' l-Istati Membri għandu għalhekk ikollhom għad-dispożizzjoni tagħhom dawk il-mezzi kollha meħtieġa biex tkun żgurata t-tmexxija tajba tan-negozju ta' l-assigurazzjoni u tar-rijassigurazzjoni fil-Komunità, kemm jekk imwettqa skond id-dritt ta' stabbiliment jew skond il-libertà ta' provvediment ta' servizzi. Biex tiġi żgurata l-effettività tas-superviżjoni, kull azzjoni mwettqa mill-awtoritajiet superviżorji għandha tkun proporzjonali għan-natura u l-kumplessità tar-riskji inerenti għan-negozju ta' l-assigurazzjoni jew ir-rijassigurazzjoni ta' l-impriża, indipendentament mill-importanza ta' l-istabbilità finanzjarja kumplessiva ta' l-impriża kkonċernata fuq is-suq. (15) L-awtoritajiet superviżorji għandhom ikunu kapaċi jakkwistaw mingħand l-impriżi ta' l-assigurazzjoni u tar-rijassigurazzjoni l-informazzjoni meħtieġa għall-għanijiet ta' superviżjoni. (16) L-awtoritajiet superviżorji ta' l-Istat Membru tal-pajjiż għandhom ikunu responsabbli għas-superviżjoni tas-saħħa finanzjarja ta' l-impriżi ta' l-assigurazzjoni u r-rijassigurazzjoni. Għal dan il-għan għandhom iwettqu kontrolli u evalwazzjonijiet fuq bażi regolari. (17) Il-punt tat-tluq għall-adegwatezza tar-rekwiżiti kwantitattivi fis-settur ta' l-assigurazzjoni huwa Ir-Rekwiżit Kapitali tas-Solvenza. L-awtoritajiet superviżorji għandhom għalhekk jimponu żieda kapitali fuq ir-Rekwiżit Kapitali tas-Solvenza, f'każ ta' ċirkostanzi eċċezzjonali li huma definiti b'mod preċiż, wara il-proċess ta' l-analiżi superviżorja. Il-formula standard tar-Rekwiżit Kapitali tas-Solvenza hija intenzjonata biex tirrifletti il-profil tar-riskju tal-maġġoranza ta' l-impriżi ta' l-assigurazzjoni u tar-rijassigurazzjoni. Madanakollu, jista' jkun hekk każijiet fejn l-approċċ standardizzat ma jirriflettix b'mod adegwat il-profil tar-riskju speċifiku ta' impriża partikolari. Meta din id-devjazzjoni tal-profil tar-riskju ta' impriża tkun materjali u l-iżvilupp ta' mudell parzjali jew intern ma jkunx suffiċjenti, iż-żieda kapitali jista' jkollha natura permanenti. F'każ ta' defiċjenza materjali fil-mudell parzjali jew intern jew fallimenti materjali fil-governanza, l-awtoritajiet superviżorji għandhom jiżguraw li l-impriża kkonċernata tagħmel kull sforz biex tirrimedja d-defiċjenzi li wasslu biex tiġi imposta ż-żieda kapitali. (18) Ċerti riskji jistgħu jiġu biss indirizzati permezz ta' rekwiżiti ta' governanza, aktar milli permezz tar-rekwiżiti kwantitattivi li joħorġu mir-Rekwiżit Kapitali tas-Solvenza. Sistema ta' governanza effettiva hija għalhekk essenzjali għall-ġestjoni adegwata ta' l-impriża ta' l-assigurazzjoni u għas-sistema regolatorja. (19) L-impriżi kollha ta' l-assigurazzjoni u tar-rijassigurazzjoni għandu jkollhom, bħala parti mill-istrateġija kummerċjali tagħhom, il-prattika regolari li jivvalutaw il-ħtiġijiet ġeneriċi tagħhom ta' solvenza. Ir-riżultati ta' kull valutazzjoni għandhom ikunu rraportati lill-awtorità superviżorja bħala parti mill-informazzjoni li għandha tiġi pprovduta għall-finijiet ta' superviżjoni. (20) Biex tkun żgurata s-superviżjoni effettiva ta' l-attivitajiet imwettqa mis-sotto-kuntratturi, huwa meħtieġ li l-awtoritajiet superviżorji ta' l-impriża ta' l-assigurazzjoni jew rijassigurazzjoni li tinkariga lis-sotto-kuntratturi, ikollhom aċċess għad-dejta kollha rilevanti miżmuma mis-sotto-kuntratturi, kemm jekk dan ta' l-aħħar huwa entità regolata kif ukoll jekk ma tkunx, kif ukoll id-dritt li jeżegwixxu spezzjonijiet fuq il-post. Biex jitqiesu l-iżviluppi tas-suq u biex tiġi żgurata l-osservanza tal-kundizzjonijiet għal esternalizzazzjoni, l-awtoritajiet superviżorji għandhom ikunu infurmati qabel ma ssir l-esternalizzazzjoni ta' attivitajiet importanti. Dawn ir-rekwiżiti jqisu il-ħidma tal-Forum Konġunt u huma konsistenti mar-regoli kurrenti u mal-prattiċi fis-settur bankarju u mad-Direttiva dwar is-Swieq fl-Istrumenti Finanzjarji u l-applikazzjoni tagħha għall-istituzzjonijiet ta' kreditu. (21) Biex tkun garantita t-trasparenza, l-impriżi għall-assigurazzjoni u r-rijassigurazzjoni għandhom jiżvelaw għallinqas darba fis-sena informazzjoni essenzjali dwar il-qagħda taggħom ta' solvenza u finanzjarja. L-impriżi għandhom jitħallew jiżvelaw informazzjoni addizzjonali fuq bażi regolari. (22) Għandu jkun hemm dispożizzjoni għall-iskambju ta’ l-informazzjoni bejn l-awtoritajiet kompetenti u l-awtoritajiet jew organizzazzjonijiet li, minħabba l-funzjoni tagħhom, jgħinu biex isaħħu l-istabbilità tas-sistema finanzjarja. Għalhekk jeħtieġ li jiġu speċifikati l-kundizzjonijiet li bihom dan l-iskambju ta' informazzjoni jkun awtorizzat. Barra minn dan, fejn l-informazzjoni tista' tiġi żvelata biss bi ftehim espliċitu bejn l-awtoritajiet superviżorji, dawk l-awtoritajiet għandhom ikunu awtorizzati, fejn meħtieġ, li jissuġettaw il-ftehim tagħhom għall-osservanza ta' kundizzjonijiet determinati. (23) Dan huwa meħtieġ biex tiġi promossa l-konverġenza superviżorja mhux biss f'dak li għandu x'jaqsam ma' l-għodda superviżorja iżda wkoll mal-prattiċi superviżorji. Il-Kumitat tas-Sorveljaturi ta' l-Assigurazzjoni u l-Pensjonijiet tax-Xogħol Ewropej stabbilit bid-Deċiżjoni tal-Kummissjoni 2004/6/KE [35] għandu jkollu rwol importanti f'dan ir-rigward u għandu jirrapporta regolarment fuq il-progress li jsir. (24) Biex il-piż amministrattiv ikun limitat u jiġi evitat ix-xogħol doppju, l-awtoritajiet superviżorji u l-awtoritajiet statistiċi nazzjonali għandhom jikkooperaw u jiskambjaw l-informazzjoni. (25) Bl-għan li tissaħħaħ is-superviżjoni ta' l-impriżi ta' l-assigurazzjoni u tar-rijassigurazzjoni u li jiġu mħarsa t-titolari tal-poloz, l-awdituri statutorji fis-sens tad-Direttiva 2006/43/KE tal-Parlament Ewropew u tal-Kunsill tas-17 ta' Mejju 2006 dwar il-verifiki statutorji tal-kontijiet annwali u tal-kontijiet konsolidati, li temenda d-Direttivi tal-Kunsill 78/660/KEE u 83/349/KEE u li tħassar id-Direttiva tal-Kunsill 84/253/KEE [36], għandu jkollhom l-obbligazzjoni li jirrapurtaw minnufih kwalunkwe fatti li x'aktarx jista' ikollhom effetti serji fuq il-qagħda finanzjarja jew l-organizzazzjoni amministrattiva ta' l-impriża ta' l-assigurazzjoni jew ir-rijassigurazzjoni. (26) L-impriżi ta' l-assigurazzjoni li joffru poloz ta' l-assigurazzjoni kemm tal-ħajja, kif ukoll mhux tal-ħajja għandhom imexxu dawk l-attivitajiet separatament, biex jitħarsu l-interessi tat-titolari tal-poloz. B'mod partikolari, dawk l-impriżi għandhom ikunu soġġetti għall-istess rekwiżiti kapitali bħal dawk applikabbli għal grupp ekwivalenti ta' l-assigurazzjoni, kompost minn impriża ta' l-assigurazzjoni tal-ħajja u impriża ta' l-assigurazzjoni mhux tal-ħajja, b'qies għaż-żieda fit-trasferibbiltà tal-kapital f'każ ta' impriżi ta' l-assigurazzjoni komposti. (27) L-analiżi tal-qagħda finanzjarja ta' l-impriżi ta' l-assigurazzjoni u tar-rijassigurazzjoni għandha tkun imsejsa fuq prinċipji ekonomiċi soda u għandha tagħmel l-aħjar użu mill-informazzjoni pprovduta mis-swieq finanzjarji, kif ukoll mid-dejta ġeneralment disponibbli dwar ir-riskji tekniċi ta' l-assigurazzjoni. (28) L-istandards ta' valutazzjoni għall-finijiet ta' superviżjoni għandhom ikunu kompatibbli ma' l-iżviluppi internazzjonali fil-kontabità u fejn possibbli, biex jiġi limitat il-piż amministrattiv fuq l-impriżi ta' l-assigurazzjoni u tar-rijassigurazzjoni. (29) Skond dan l-approċċ, ir-rekwiżiti kapitali għandhom jiġu sodisfatti minn fondi propji, kostitwiti kemm mill-entrati li jinsabu kif ukoll dawk li ma jinsabux fuq il-karta tal-bilanċ. Peress li r-riżorsi finanzjarji meħuda flimkien ma jassorbux it-telf kollu f'każ ta' stralċ u f'każ ta' impriża avvjata, il-fondi propji għandhom jiġu klassifikati skond kriterji kwalitattivi, u l-ammont eliġibbli mill-fondi proprji biex ikopri r-rekwiżiti kapitali għandu jiġi llimitat kif meħtieġ. Il-limiti applikabbli għal ċerti elementi ta' fondi propji għandhom jiġu applikati biss biex tiġi determinata l-qagħda ta' solvenza ta' l-impriżi ta' l-assigurazzjoni u tar-rijassigurazzjoni, u m'għandhomx ikunu ta' restrizzjoni ulterjuri għal-libertà ta' dawk l-impriżi f'dak li għandu x'jaqsam mal-ġestjoni tal-kapital intern. (30) Biex l-impriżi ta' l-assigurazzjoni u tar-rijassigurazzjoni jkunu jistgħu jlaħħqu ma' l-obbligazzjonijiet tagħhom fil-konfront tat-titolari tal-poloz u tal-benefiċjarji, l-Istati Membri għandhom jirrikjedu lil dawk l-impriżi jistabblixxu dispożizzjonijiet tekniċi adegwati. Il-kalkolu ta' dawk id-dispożizzjonijiet tekniċi għandhom jiġu armonizzati fil-Komunità kollha biex ikun hemm aktar komparabilità u trasparenza. (31) Il-kalkolu tad-dispożizzjonijiet tekniċi għandu jkun konsistenti mal-valutazzjoni ta' l-attivi u l-passivi l-oħra, konsistenti mas-suq u skond l-iżviluppi internazzjonali tal-kontabilità u s-superviżjoni. (32) L-ammont ta' dispożizzjonijiet tekniċi għandhom jirriflettu l-karatteristiċi sottostanti l-portafoll ta' l-assigurazzjoni. L-informazzjoni li hija speċifika għall-impriża għandha għalhekk tintuża biss għall-kalkolu tagħhom kemm-il darba dik l-informazzjoni tippermetti lill-impriżi ta' l-assigurazzjoni jew rijassigurazzjoni li jiġu riflessi l-karatteristiċi sottostanti l-portafoll ta' l-assigurazzjoni. (33) Huwa meħtieġ li l-valur preżenti mistenni ta' l-obbligazzjonijiet ta' l-assigurazzjoni jiġi kkalkolat abbażi ta' informazzjoni kurrenti u kredibbli u suppożizzjonijiet realistiċi, b'qies għal garanziji finanzjarji u opzjonijiet f'kuntratti ta' assigurazzjoni u rijassigurazzjoni, biex issir valutazzjoni ekonomika ta' l-obbligazzjonijiet ta' l-assigurazzjoni jew rijassigurazzjoni. Għandu jkun rikjest l-użu ta' tekniki attwarji li huma effettivi u armonizzati. (34) Għandhom jiġu pprovduti approċċi simplifikati għall-kalkolu ta' dispożizzjonijiet tekniċi biex tiġi riflessa s-sitwazzjoni speċifika għall-impriżi żgħar u ta' daqs medju. (35) Is-sistema superviżorja għandha tirrikjedi rekwiżit li jkun sensittiv għar-riskju, imsejjes fuq kalkolu prospettiv, biex l-intervent ta' l-awtoritajiet superviżorji ikun preċiż u f'waqtu (ir-Rekwiżit Kapitali tas-Solvenza), u livell minimu ta' sigurtà li taħtu m'għandhomx jaqgħu r-riżorsi finanzjarji. Iż-żewġ rekwiżiti kapitali għandhom ikunu armonizzati fil-Komunità kollha biex ikun hemm livell uniformi ta' protezzjoni tat-titolari kollha tal-poloz. (36) Ir-Rekwiżit Kapitali tas-Solvenza għandu jirrifletti livell ta' fondi propji eliġibbli, li jippermetti lill-impriżi ta' l-assigurazzjoni u r-rijassigurazzjoni jassorbu telf sinifikanti filwaqt li jagħti assigurazzjoni raġjonevoli lit-titolari tal-polza u lill-benefiċjarji li l-ħlasijiet ikunu jistgħu jsiru meta jsiru dovuti. (37) Biex tiġi promossa ġestjoni tajba tar-riskju u jsir allinjament tar-rekwiżiti regolatorji kapitali mal-prattiċi industrijali, ir-Rekwiżit Kapitali tas-Solvenza għandu jiġi ddeterminat bħala l-kapital ekonomiku li għandu jinżamm mill-impriżi ta' l-assigurazzjoni u r-rijassigurazzjoni, biex ikun żgurat li r-rovina ma sseħħx aktar ta' spiss minn darba kull 200 sena. Dak il-kapital ekonomiku għanu jiġi kkalkolat abbażi tal-profil tar-riskju veraċi ta' dawk l-impriżi, b'qies għall-impatt tat-tekniki għat-tnaqqis potenzjali tar-riskju, kif ukoll l-effetti tad-diversifikazzjoni. (38) Għandu jsir provvediment biex tiġi stabbilita formula standard għall-kalkolu tar-Rekwiżit Kapitali tas-Solvenza, biex tippermetti lill-impriżi kollha ta' l-assigurazzjoni u rijassigurazzjoni, janalizzaw il-kapital ekonomiku tagħhom. Għandu jiġi adottat approċċ modulari għall-istruttura tal-formula standard, li jfisser li l-esponiment individwali għal kull kategorija ta' riskju għandu fl-ewwel lok jiġi analizzat biex imbagħad jiġi aggregat. Fejn l-użu ta' parametri li huma speċifiċi għal impriża partikolari, jippermetti riflessjoni aħjar tal-profil veraċi tas-sottoskrizzjoni tar-riskju ta' l-impriża, dan għandu jiġi permess kemm-il darba dawn il-parametri jitnisslu minn metodoloġija standardizzata. (39) Biex tkun riflessa is-sitwazzjoni speċifika ta' l-impriżi żgħar u ta' daqs medju, għandhom jiġu pprovduti approċċi simplifikati għall-kalkolu tar-Rekwiżit Kapitali tas-Solvenza, skond il-formula standard. (40) Skond l-approċċ imsejjes fuq ir-riskju tar-Rekwiżit Kapitali tas-Solvenza għandu jkun possibbli, f'ċirkostanzi speċifiċi, li jintużaw mudelli interni parzjali jew integrali għall-kalkolu ta' dak ir-rekwiżit flok il-formula standard. Biex it-titolari tal-poloz u l-benefiċjarji jkunu pprovduti b'livell ekwivalenti ta' protezzjoni, tali mudelli interni għandhom ikunu soġġetti għal approvazzjoni superviżorja preliminari abbażi ta' proċessi u standards armonizzati. (41) Bħala prinċipju, l-approċċ il-ġdid imsejjes fuq ir-riskju ma jinkludix il-kunċett ta' limiti kwatitattivi ta' investiment u kriterji ta' eliġibilità ta' l-assi. Madanakollu għandu jkun possibbli li jiġu introdotti limiti fuq l-investiment u kriterji ta' eliġibbiltà ta' l-assi biex jiġu indirizzati riskji li mhumiex koperti b'mod adegwat b'sottomudell tal-formula standard. (42) Meta l-ammont ta' fondi proprji bażiċi eliġibbli jaqa' taħt ir-Rekwiżit Minimu Kapitali, l-awtorizzazzjoni ta' l-impriżi ta' l-assigurazzjoni u r-rijassigurazzjoni għandha tiġi irtirata, jekk dawk l-impriżi mhumiex f'qagħda li jistabbilixxu mill-ġdid l-ammont ta' fondi proprji bażiċi eliġibbli fil-livell tar-Rekwiżit Minimu Kapitali f'perjodu qasir ta' żmien. (43) Jeħtieġ li r-Rekwiżit Minimu Kapitali jiġu kkalkolat skond formula sempliċi, abbażi ta' dejta li tista' tiġi vverifikata. (44) L-impriżi ta' l-assigurazzjoni u r-rijassigurazzjoni għandu jkollhom assi ta' kwalità suffiċjenti biex ikopru r-rekwiżiti finanzjarji ġenerali tagħhom. L-investimenti kollha miżmuma mill-impriżi ta' l-assigurazzjoni u r-rijassigurazzjoni għandhom ikunu amministrati skond il-prinċipju tal-bonus paterfamilias. (45) L-Istati Membri m'għandhomx jirrikjedu lill-impriżi ta' l-assigurazzjoni u r-rijassigurazzjoni jinvestu l-assi tagħhom f'kategorji partikolari ta' assi, peress li dan ir-rekwiżit ikun inkompatibbli mal-liberalizzazzjoni tal-movimenti kapitali, stabbilita bl-Artikolu 56 tat-Trattat. (46) Jeħtieġ li jiġu pprojbiti kwalunkwe dispożizzjonijiet li jippermettu lill-Istati Membri li jirrikjedu l-kostituzzjoni ta' garanzija fuq l-assi li jkopru l-dispożizzjonijiet tekniċi ta' impriża ta' l-assigurazzjoni jew ir-rijassigurazzjoni, tkun xi tkun il-forma ta' dik il-garanzija, f'dawk il-każijiet fejn l-entità assiguratriċi hija rijassigurata minn impriża ta' assigurazzjoni jew rijassigurazzjoni, awtorizzata skond din id-Direttiva, jew minn impriża f'pajjiż terz, fejn is-sistema superviżorja ta' dak il-pajjiż terz titqies bħala ekwivalenti. (47) Fid-dawl tal-mobilità taċ-ċittadini Ewropej li dejjem qed tiżdied, l-assigurazzjoni li tkopri riskji awtomobilistiċi, aktar ma jmur aktar qed tiġi offruta fuq bażi transkonfinali. Biex ikun żgurat il-funzjonament tajjeb tas-sistema tal-kard il-ħadra u l-ftehimiet bejn il-bureaux nazzjonali ta' l-assiguraturi awtomobilistiċi, l-Istati Membri għandhom ikunu f'qagħda li jirrikjedu lil dawk l-impriżi ta' l-assigurazzjoni li joffru assigurazzjonijiet fuq riskji awtomobilistiċi fit-territorju tagħhom abbażi tal-provvediment ta' servizzi, li jingħaqdu u jipparteċipaw fil-finanzjament tal-bureau nazzjonali kif ukoll tal-fond ta' garanzija stabbilit f'dak l-Istat Membru. L-Istat Membru li jipprovdi s-servizzi għandu jirrikjedi lill-impriżi li jipprovdu assigurazzjoni fuq riskji awtomobilistiċi, li jappuntaw rappreżentant fit-territorju tiegħu biex jiġbor l-informazzjoni kollha meħtieġa relatata mat-talbiet u biex jirrapreżenta lill-impriża kkonċernata. (48) Fil-qafas tas-suq intern huwa fl-interess tat-titolari tal-poloz li għandu jkollhom aċċess għall-aktar firxa wiesgħa possibbli ta' prodotti ta' l-assigurazzjoni disponibbli fil-Komunità. L-Istat Membru marbut bl-obbligazzjoni jew l-Istat Membru fejn jinsab ir-riskju għandu għalhekk jiżgura li m'hemm xejn milli jwaqqaf it-tqegħid fis-suq fit-territorju tiegħu tal-prodotti kollha offruti għall-bejgħ fil-Komunità, kemm-il darba ma jkunx hemm kunflitt mad-dispożizzjonijiet legali li jipproteġu l-ġid ġenerali fis-seħħ f'dak l-Istat Membru u sakemm il-ġid ġenerali mhux imħares bir-regoli ta' l-Istat Membru tal-pajjiż. (49) Għandu jsir provvediment għal sistema ta’ penalitajiet biex jiġu imposti f'każijiet fejn, fl-Istat Membru marbut bl-obbligazzjoni jew fl-Istat Membru fejn jinsab ir-riskju, l-impriża ta’ l-assigurazzjoni ma tosservax kwalunkwe dispożizzjonijiet applikabbli fl-interess tal-ġid ġenerali. (50) F'suq intern għall-assigurazzjoni, il-konsumaturi għandhom għażla usa' u aktar varjata ta' kuntratti. Jekk għandhom igawdu għal kollox minn din id-diversità u minn żieda fil-kompetizzjoni, għandhom jingħataw kwalunkwe informazzjoni li hija meħtieġa qabel ma jiġi konkluż u waqt il-perjodu ta' validità tal-kuntratt, biex ikunu jistgħu jagħżlu il-kuntratt l-aktar adattat għall-ħtiġijiet tagħhom. (51) Impriża ta' l-assigurazzjoni li toffri kuntratti ta' assistenza għandu jkollha l-mezzi meħtieġa biex tipprovdi l-benefiċċji in natura illi toffri, fi żmien perjodu ta' żmien adattat. Għandhom jiġu stipulati dispożizzjonijiet speċjali għall-kalkolu tar-Rekwiżit Kapitali tas-Solvenza u l-livell assolut għar-Rekwiżiti Minimi Kapitali, li tali impriża għandu jkollha. (52) L-eżekuzzjoni effettiva tan-negozju Komunitarju ta' ko-assigurazzjoni għal attivitajiet, li minħabba n-natura u d-daqs tagħhom x'aktarx li jkunu koperti minn ko-assigurazzjoni internazzjonali, għandhom jiġu ffaċilitati b'armonizzazzjoni minima biex ma jkunx hemm xkiel għall-kompetizzjoni u differenzi fit-trattament. F'dan il-kuntest, l-impriża prinċipali assiguratriċi għandha tanalizza u tistipula l-ammont tal-provvedimenti tekniċi. Barra minn hekk, għandu jsir provvediment għall-kooperazzjoni speċjali fil-qasam tal-ko-assigurazzjoni Komunitarja kemm bejn l-awtoritajiet superviżorji ta' l-Istati Membri kif ukoll bejn dawk l-awtoritajiet u l-Kummissjoni. (53) Fl-interess tal-ħarsien tal-persuni assigurati, il-liġi nazzjonali dwar l-assigurazzjoni ta' l-ispejjeż legali għandha tiġi armonizzata. Kwalunkwe kunflitt ta' interess li jista' jqum, speċjalment f'każijiet fejn l-impriża assiguratriċi tkun qed tkopri persuna oħra jew tkun qed tkopri persuna, kemm għal spejjeż legali kif ukoll għal kwalunkwe klassi oħra ta' assigurazzjoni, għandu kemm jista' jkun jiġi prekluż jew riżolt. Għal dan il-għan, jista' jintlaħaq livell adattat ta' ħarsien tat-titolari tal-poloz b'mezzi differenti. Independentament mis-soluzzjoni adottata, l-interess tal-persuni li jkollhom kopertura għal spejjeż legali, għandu jkun protett b'salvagwardji ekwivalenti; (54) Il-kunflitti bejn l-impriżi ta' l-assigurazzjoni li jkopru spejjeż legali u l-persuni assigurati għandhom jiġu riżolti bl-aktar mod ekwu u malajr kemm jista' jkun. Għaldaqstant ikun f'loku jekk l-Istati Membri jistabbilixxu proċedura ta' arbitraġġ jew proċedura li toffri garanziji simili. (55) F'ċerti Stati Membri, l-assigurazzjoni tas-saħħa privata jew voluntarja, isservi bħala alternattiva parzjali jew kompleta għal kopertura tas-saħħa stabbilita bis-sistemi tas-sigurtà soċjali. In-natura partikolari ta' tali assigurazzjoni tas-saħħa, tiddistingwiha mill-klassijiet l-oħra ta' assigurazzjoni ta' indennizz u assigurazzjoni tal-ħajja, sakemm din hija meħtieġa biex tassigura li t-titolari ta’ poloz ikollhom aċċess effettiv għal kopertura privata tas-saħħa jew kopertura tas-saħħa maħruġa fuq bażi voluntarja indipendentement mill-età jew mill-profil tar-riskju tagħhom. Fid-dawl tan-natura u l-konsegwenzi soċjali tal-kuntratti ta’ l-assigurazzjoni tas-saħħa, l-awtoritajiet superviżorji ta’ l-Istat Membru li fih jinsab riskju, għandu jkun f'qagħda li jirrikjedi n-notifika sistematika tal-kundizzjonijiet speċifiċi u ġenerali tal-poloz ta' l-assigurazzjoni tas-saħħa, privati jew volontarji, biex jiġu vverifikat li dawn il-kuntratti huma alternattiva parzjali jew kompleta għall-kopertura tas-saħħa stabbilita bis-sistema tas-sigurtà soċjali. Din il-verifika m’għandhiex tkun kondizzjoni preliminari għat-tqegħid fis-suq tal-prodotti. (56) Għal dan il-għan xi Stati Membri adottaw dispożizzjonijiet legali speċifiċi. Għall-ħarsien tal-ġid ġenerali, għandu jkun possibbli li jiġu adottati jew miżmuma d-dispożizzjonijiet legali, sakemm dawn ma jillimitawx aktar milli meħtieġ id-dritt ta’ stabbiliment jew il-libertà tal-provvediment tas-servizzi, bl-intendiment ċar li dawn id-dispożizzjonijiet għandhom japplikaw b’mod identiku. Dawk id-dispożizzjonijiet legali jistgħu ivarjaw fin-natura skond il-kondizzjonijiet f'kull Stat Membru. L-għan tal-ħarsien tal-ġid ġenerali jista’ wkoll jintlaħaq billi l-impriżi li joffru kopertura tas-saħħa privata jew kopertura tas-saħħa maħruġa fuq bażi volontarja, jiġu rikjesti li joffru poloz standard skond il-kopertura stabbilita bl-iskemi statutorji soċjali tas-sigurtà, b’rata ta’ premium, skond jew taħt massimu preskritt u li jipparteċipaw fi skemi għall-kumpens ta' telf. Bħala possibbiltà ulterjuri, jista' jiġi rikjest li l-bażi teknika ta’ kopertura privata tas-saħħa jew kopertura tas-saħħa maħruġa fuq bażi voluntarja, tkun simili għal dik ta’ l-assigurazzjoni tal-ħajja. (57) L-Istati Membri ospitanti għandhom ikunu f'qagħda li jirrikjedu li kwalunkwe impriża ta' l-assigurazzjoni li toffri, fit-territorju tagħhom, assigurazzjoni obbligatorja kontra inċidenti waqt il-ħin tax-xogħol għar-riskju proprju, tikkonforma mad-dispożizzjonijiet speċifiċi stabbiliti fil-liġi nazzjonali tagħhom għal din l-assigurazzjoni. Madanakollu, tali rekwiżit m'għandux japplika għad-dispożizzjonijiet dwar is-superviżjoni finanzjarja, li għandhom jibqgħu r-responsabbiltà esklussiva ta’ l-Istat Membru tal-pajjiż. (58) Għandu jkun hemm regoli adattati għal vetturi b'użu speċjali li jassumu r-riskji mill-impriżi ta' l-assigurazzjoni jew rijassigurazzjoni, mingħajr ma jkunu impriża ta' l-assigurazzjoni jew rijassigurazzjoni. L-ammonti li jistgħu jiġu rkuprati minn vettura b'użu speċjali għandhom jitqiesu bħala ammonti deduċibbli taħt kuntratti ta' rijassigurazzjoni jew retroċessjoni. (59) Minħabba in-natura speċjali ta' l-attivitajiet ta' l-assigurazzjoni finite, l-Istati Membri għandhom jiżguraw li l-impriżi ta' l-assigurazzjoni jew rijassigurazzjoni li jikkonkludu kuntratti ta' rijassigurazzjoni finite jew li huma nvoluti f'attivitajiet ta' rijassigurazzjoni finite, jistgħu jidentifikaw, ikejlu u jikkontrollaw ir-riskji li jitnisslu minn dawk il-kuntratti u attivitajiet. (60) Biex jitqiesu l-aspetti internazzjonali tar-rijassigurazzjoni, għandu jkun hemm provvediment li jippermetti l-konklużjoni ta’ ftehimiet internazzjonali ma’ pajjiż terz, bl-għan li jiġu ddefiniti l-mezzi tas-superviżjoni fuq l-entitajiet tar-rijassigurazzjoni, li jmexxu l-kummerċ fit-territorju ta’ kull parti kuntrattwali. Barra minn hekk, għandu jkun hemm provvediment għal proċedura flessibbli li tippermtti l-valutazzjoni ta' l-ekwivalenza prudenzjali ma’ pajjiżi terzi fuq bażi Komunitarja, biex tittejjeb il-liberalizzazzjoni tas-servizzi tar-rijassigurazzjoni f’pajjiżi terzi, kemm permezz tad-dritt ta’ l-istabbiliment kif ukoll bil-forniment ta’ servizzi transkonfinali. (61) Il-miżuri għas-superviżjoni ta’ l-impriżi ta' l-assigurazzjoni jew rijassigurazzjoni fi grupp, għandhom jippermettu lill-awtoritajiet li jkollhom is-superviżjoni ta' impriża ta’ l-assigurazzjoni jew rijassigurazzjoni, li jiffurmaw ġudizzju imsejjes fuq bażi aktar soda tal-qagħda finanzjarja tagħha. (62) Din is-superviżjoni tal-grupp għandha tqis impriżi holding ta' l-assigurazzjoni u impriżi holding ta' l-assigurazzjoni li jiżvolġu attivitajiet mħallta, sa fejn dan ikun meħtieġ. Madanakollu din id-Direttiva bl-ebda mod ma għandha timplika li l-Istati Membri huma rikjesti li jwettqu superviżjoni ta' dawk l-impriżi fuq bażi individwali. (63) Filwaqt li s-superviżjoni ta' l-imprizi individwali ta' l-assigurazzjoni u r-rijassgurazzjoni, tibqa' l-prinċipju ewlieni tas-superviżjoni ta' l-assigurazzjoni, huwa meħtieġ li jiġi ddeterminat liema impriżi fuq livell tal-grupp, huma soġġetti għal superviżjoni. (64) Is-superviżjoni tal-grupp għandha fi kwalunkwe każ tapplika għall-impriża parteċipanti aħħarija, li għandha l-uffiċju ewlieni tagħha fil-Komunità. L-Istati Membri għandhom madanakollu jkunu f'qagħda li jippermettu lill-awtoritajiet superviżorji tagħhom li jwettqu sorvaljanza tal-grupp f'numru limitat ta' livelli aktar baxxi, fejn dan huwa meqjus neċessarju. (65) Jeħtieġ li tiġi kkalkolata s-solvenza fil-livell tal-grupp, għall-impriżi ta’ l-assigurazzjoni li jifformaw parti minn grupp. (66) L-impriżi ta' l-assigurazzjoni u r-rijassigurazzjoni li jappartjenu lil grupp, għandhom jingħataw il-possibiltà li japplikaw għall-approvazzjoni ta' mudell intern għall-użu fil-kalkolu tas-solvenza kemm fil-livell tal-grupp kif ukoll dak individwali. (67) Dan huwa meħtieġ biex ikun żgurat li l-fondi proprji huma distribwiti kif suppost fi ħdan il-grupp u huma disponibbli biex iħarsu, fejn meħtieġ, it-titolari tal-poloz u l-benefiċjarji. Għal dan il-għan l-impriżi ta' l-assigurazzjoni u r-rijassigurazzjoni fil-grupp, għandu jkollhom fondi proprji suffiċjenti biex ikopru r-Rekwiżit Kapitali tas-Solvenza, sakemm l-għan tal-ħarsien tat-titolari tal-poloz u tal-benefiċjarji ma jistax jintlaħaq mod ieħor. L-impriżi ta' l-assigurazzjoni u r-rijassigurazzjoni fi grupp għandhom għalhekk ikunu awtorizzati li jkopru ir-Rekwiżit Kapitali tas-Solvenza tagħhom bis-sostenn tal-grupp, kif determinat mill-impriża prinċipali tagħhom, f'ċirkostanzi definiti. Il-Kummissjoni għandha tirrapporta dwar ir-regoli ta' l-Istati Membri u l-prattiċi ta' l-awtoritajiet superviżorji f'dan il-qasam, biex tkun tista' ssir valutazzjoni tal-ħtieġa għal u tat-tħejjija għal reviżjoni potenzjali tal-grupp għall-ġejjieni. (68) Is-solvenza ta' impriża ta’ l-assigurazzjoni sussidjarja jew impriża tar-rijassigurazzjoni ta' impriża holding ta' l-assigurazzjoni , impriża ta’ l-assigurazzjoni ta' pajjiż terz jew impriża tar-rijassigurazzjoni, tista' tkun effettwata mir-riżorsi finanzjarji tal-grupp li minnha tagħmel parti u mid-distribuzzjoni tar-riżorsi finanzjarji f’dak il-grupp. L-awtoritajiet kompetenti għandu għalhekk ikollhom għad-dispożizzjoni tagħhom il-mezzi meħtieġa għat-twettiq tas-superviżjoni tal-grupp u għat-teħid tal-miżuri adattati xierqa, fil-livell ta’ l-impriża ta’ l-assigurazzjoni jew rijassigurazzjoni, f'dawk il-każijiet fejn is-solvenza tagħha hija jew tista’ tkun preġudikata. (69) Il-konċentrazzjoni tas-riskji u t-tranżazzjonijiet bejn l-impriżi tal-grupp jistgħu jaffettwaw il-qagħda finanzjarja ta' l-impriża ta' l-assigurazzjoni jew tar-rijassigurazzjoni. L-awtoritajiet superviżorji għandhom għalhekk ikunu f'qagħda li jeżerċitaw superviżjoni ġenerali fuq ċerti tipi ta' operazzjonijiet b'konċentrazzjoni ta' riskju u bejn l-impriżi tal-grupp u li jieħdu l-miżuri meħtieġa xierqa fil-livell ta' l-impriża ta' l-assigurazzjoni jew rijassigurazzjoni, fejn is-solvenza tagħha hija jew tista' tkun preġudikata. (70) L-impriżi ta' l-assigurazzjoni jew tar-rijassigurazzjoni fi grupp, għandu jkollhom governanza adatatta, sistemi li għandhom ikunu soġġetti għall-eżaminazzjoni superviżorja. (71) Il-gruppi kollha ta' l-assigurazzjoni jew tar-rijassigurazzjoni li huma soġġetti għas-superviżjoni tal-grupp, għandu jkollhom superviżur appuntat minn fost l-awtoritajiet superviżorju involuti. Id-drittijiet u l-obbligazzjonijiet tas-superviżur tal-grupp għandhom jinkludu il-poteri meħtieġa għal koordinazzjoni u t-teħid ta' deċiżjonijiet. L-awtoritajiet involuti fis-superviżjoni ta' l-impriżi ta' l-assigurazzjoni u tar-rijassigurazzjoni li jappartjenu lill-istess grupp, għandhom jistabbilixxu ftehimiet ta' koordinazzjoni. (72) L-awtoritajiet kompetenti għandu jkollhom aċċess għall-informazzjoni rilevanti kollha għall-eżerċizzju ta’ superviżjoni supplimentari; Għandha tiġi stabbilita kooperazzjoni bejn l-awtoritajiet responsabbli għas-superviżjoni ta' l-impriżi ta' l-assigurazzjoni u r-rijassigurazzjoni kif ukoll bejn dawk l-awtoritajiet responsabbli għas-superviżjoni ta' l-impriżi, attivi f'setturi oħta finanzjarji. (73) L-impriżi ta' l-assigurazzjoni u r-rijassigurazzjoni li jiffurmaw parti minn grupp, li l-uffiċju prinċipali tagħhom ma jinsabx fil-Komunità, għandu jkun suġġett għal arranġamenti superviżorji ekwivalenti u adewgwati. Għalhekk huwa meħtieġ li jkun hemm dispożizzjonijiet li jipprovdu għat-trasparenza tar-regoli u l-iskambju ta' l-informazzjoni ma' l-awtorijtajiet ta' pajjiżi terzi, dwar iċ-ċirkostanzi kollha rlevanti. (74) Peress li l-leġiżlazzjoni nazzjonali dwar il-miżuri ta' rijorganizzazzjoni u l-proċeduri ta' stralċ mhix armonizzata, huwa meħtieġ li fil-qafas tas-Suq Intern ikun hemm rikonoxximent reċiproku tal-miżuri ta' rijorganizzazzjoni u proċeduri ta' stralċ ta' l-Istati Membri li jikkonċernaw l-impriżi ta' l-assigurazzjoni, kif ukoll il-koooperazzjoni neċessarja li tqis il-bżonn għall-unità, l-universalità, il-koordinazzjoni u l-pubbliċità ta' dawk il-miżuri kif ukoll t-trattament ekwivalenti u l-ħarsien tal-kredituri ta' l-assigurazzjoni. (75) Għandu jiġi żgurat li l-miżuri ta' rijorganizzazzjoni adottati mill-awtorità kompetenti ta' Stat Membru għall-preservazzjoni u r-restawr tal-qagħda finanzjarja soda ta' impriża ta' l-assigurazzjoni u għall-ħarsien, kemm jista' jkun, kontra sitwazzjoni ta' stralċ, ikunu totalment effettivi fil-Komunità kollha. Madanakollu, l-effetti ta' tali miżuri ta' rijorganizzazzjoni u proċeduri ta' l-istralċ, fil-konfront ta' pajjiżi terzi m'għandhomx jiġu affetwati. (76) Għandha ssir distinzjoni bejn l-awtoritajiet kompetenti għall-finijiet tal-miżuri ta' rijorganizzazzjoni u proċeduri ta' l-istralċ, u l-awtoritajiet superviżorji għall-impriżi ta' assigurazzjoni. (77) It-tifsira ta' "fergħa" għandha, għall-finijiet ta' insolvenza u skond il-prinċipji eżistenti dwar l-insolvenza, tikkunsidra l-personalità legali unika ta' l-impriża ta' l-assigurazzjoni. Madanakollu, il-leġislazzjoni ta' l-Istat Membru tal-pajjiż għandha tiddetermina l-mod ta' kif għandhom jiġu ttrattati l-attivi u l-passivi miżmuma minn persuni indipendenti li għandhom l-awtorità permanenti li jaġixxu bħala aġenti għall-impriża ta' l-assigurazzjoni, fl-istralċ ta' l-impriża ta' l-assigurazzjoni. (78) Għandhom jiġu stipulati kundizzjonijiet li permezz tagħhom il-proċeduri ta' stralċ, mingħajr ma jkunu fondati fuq is-solvenza, jinvolvu ordni ta' prijorità għall-ħlas ta' pretensjonijiet ta' l-assigurazzjoni, jaqgħu fl-ambitu ta' l-iskop ta' din id-Direttiva. Pretensjonijiet mill-impjegati ta' impriża ta' l-assigurazzjoni li jitnisslu minn kuntratti u relazzjonijiet ta' impjieg, għandhom ikunu kapaċi li jiġu surrogati għal skema nazzjonali għall-garanzija tal-pagi. Tali pretensjonijiet surrogati għandhom jibbenefikaw mit-trattament determinat mil-liġi ta' l-Istat Membru tal-pajjiż (lex concursus). (79) Il-mizuri ta' rijorganizzazzjoni ma jipprekludux l-istituzzjoni ta' proċeduri ta' stralċ. Il-proċeduri ta' stralċ għandhom għalhekk ikunu jistgħu jinbdew fl-assenza ta', jew wara, l-adozzjoni ta' miżuri ta' rijorganizzazzjoni u jistgħu jintemmu b'kompożizzjoni jew miżuri oħra analogi, inklużi miżuri ta' rijorganizzazzjoni. (80) L-awtoritajiet kompetenti ta' l-Istat Membru tal-pajjiż biss għandu jkollhom is-setgħa li jiddeċiedi dwar proċeduri ta' stralċ li jikkonċernaw lill-impriżi ta' l-assigurazzjoni. Dawn id-deċiżjonijiet għandhom jipproduċu l-effetti tagħhom fil-Komunità kollha u għandhom ikunu rrikonoxxuti mill-Istati Membri kollha. Id-deċiżjonijiet għandhom jiġu ppubblikati skond il-proċeduri ta' l-Istat Membru tal-pajjiż fil-Ġurnal Uffiċjali ta' l-Unjoni Ewropea. L-informazzjoni għandha wkoll tkun disponibbli għall-kreditrui magħrufa li huma residenti fil-Komunità u li għandu jkollhom id-dritt li jressqu talbiet u jagħmlu sottomissjonijiet. (81) L-attivi u l-passivi kollha ta' l-impriża ta' l-assigurazzjoni għandhom jiġu kkunsidrati fil-proċeduri ta' stralċ. (82) Il-kundizzjonijiet kollha għall-istituzzjoni, il-prosegwiment u l-egħluq tal-proċeduri ta' stralċ għandhom ikunu rregolati bil-liġi ta' l-Istat Membru tal-pajjiż. (83) Biex tkun żgurata azzjoni kkoordinata fost l-Istati Membri, l-awtoritajiet superviżorji ta' l-Istat Membru tal-pajjiż u ta' l-Istati Membri l-oħra kollha, għandhom ikunu informati b'urġenza, bl-istituzzjoni tal-proċeduri ta' stralċ. (84) Huwa importanti ħafna li l-persuni assigurati, it-titolari tal-polza, il-benefiċjarji u kwalunkwe parti leża li għandhom dritt dirett ta' azzjoni kontra l-impriża ta' assigurazzjoni, abbażi ta' pretensjoni naxxenti minn operazzjonijijiet ta' l-assigurazzjoni, ikunu mħarsa fil-proċeduri ta' stralċ, bl-intendiment ċar li dan il-ħarsien ma jinkludix talbiet li jitnisslu mhux minn obbligazzjonijiet taħt kuntratti jew operazzjonijiet ta' l-assigurazzjoni, iżda minn responsabbiltà ċivili ikkawżata minn aġent f'negozjati li, skond il-liġi applikabbli għall-kuntratt jew operazzjoni ta' l-assigurazzjoni, l-aġent innifsu mhux responsabbli għal tali kuntratt jew operazzjoni. Biex jintlaħaq dak l-għan, l-Istati Membri għandu jkollhom l-għażla ta' metodi ekwivalenti biex jiġi żgurat it-trattament speċjali għall-kredituri ta' l-assigurazzjoni, u l-ebda minn dawk il-metodi ma għandhom jimpedixxi Stat Membru milli jistabbilixxi preċedenza bejn il-kategoriji differenti ta' talbiet ta' l-assigurazzjoni. Barra minn hekk, għandu jkun hemm bilanċ bejn il-ħarsien tal-kredituri ta' l-assigurazzjoni u kredituri oħra privilaġġjati, skond il-liġi ta' l-Istat Membru kkonċernat. (85) L-istituzzjoni tal-proċeduri ta' stralċ għandhom jinvolvu l-irtirar ta' l-awtorizzazzjoni għall-eżekuzzjoni tan-negozju, mogħtija lill-impriża ta' l-assigurazzjoni, sakemm din ma tklunx diġà ġiet irtirata. (86) Il-kredituri għandu jkollhom id-dritt li jressqu talbiet jew sottomissjonijiet bil-miktub fi proċeduri ta' stralċ. It-talbiet tal-kredituri li jirrisjedu fi Stat Membru għajr l-Istat Membru tal-pajjiż, għandhom ikunu mogħtija l-istess trattament bħat-talbiet ekwivalenti fl-Istat Membru tal-pajjjiż, mingħajr diskriminazzjoni abbażi tan-nazzjonalità jew ir-residenza. (87) Biex l-aspettattivi leġittimi u ċ-ċertezza ta' ċerti tranżazzjonijiet jiġu mħarsa fl-Istati Membri għajr l-Istat Membru tal-pajjiż, huwa meħtieġ li tiġi ddeterminata l-liġi applikabbli għall-effetti ta' miżuri ta' rijorganizzazzjoni u proċeduri ta' stralċ, fuq kawżi pendenti u fuq azzjonijiet individwali ta' eżekuzzjoni naxxenti mill-kawżi. (88) Il-miżuri meħtieġa għall-implimentazzjoni ta' din id-Direttiva għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat ta' l-implimentazzjoni konferiti fuq il-Kummissjoni [37]. B'mod partikolari, il-Kummissjoni għandha tiġi mogħtija s-setgħa li tadotta miżuri li jikkonċernaw l-adattazzjoni ta' l-Annessi u l-miżuri speċifiċi, partikolarment il-poteri superviżorji u l-azzjonijiet li għandhom jittieħdu u li jistipulaw rekwiżiti aktar dettaljati f'oqsma bħas-sistema tal-governanza, l-iżvelar pubbliku, il-kalkolu tad-dispożizzjonijiet tekniċi u r-rekwiżiti kapitali, ir-regoli ta' l-investiment u s-sorvaljanza tal-grupp. Peress li dawk il-miżuri għandhom skop ġenerali u huma mfassla biex jemendaw elementi mhux essenzjali ta' din id-Direttiva u biex jissuplimentawha b'elementi ġodda mhux essenzjali, għandhom jiġu adottati skond il-proċedura regolatorja bi skrutinju msemmija fl-Artikolu 5a tad-Deċiżjjonji 1999/468/KE. (89) Peress li l-għanijiet ta’ l-azzjoni li għandha tittieħed, ma jistgħux jitwettqu b'mod suffiċjenti mill-Istati Membri u jistgħu għalhekk, minħabba l-iskala u l-effetti tagħhom, jintlaħaqu aħjar fil-livell Komunitarju, il-Komunità tista’ tadotta miżuri, skond il-prinċipju tas-sussidjarjetà, stabbilit fl-Artikolu 5 tat-Trattat. B'konformità mal-prinċipju ta' proporzjonalità, stipulat f'dak l-Artikolu, din id-Direttiva ma tmurx lil hinn minn dak li huwa meħtieġ sabiex jinkisbu dawk l-għanijiet. (90) Id-dispożizzjonijiet tad-Direttiva tal-Kunsill 64/225/KEE tal-25 ta' Frar 1964 dwar it-tneħħija ta’ restrizzjonijiet fuq il-libertà ta’ stabbiliment u l-libertà li jkunu pprovduti servizzi fir-rigward tar-riassigurazzjoni u tar-retroċessjoni [38], id-Direttiva tal-Kunsill 73/240/KEE ta' l-24 ta' Lulju 1973 li tabolixxi restrizzjonijiet fuq il-libertà ta' stabbiliment fin-negozju ta' assigurazzjoni diretta apparti minn assigurazzjoni tal-ħajja [39], id-Direttiva tal-Kunsill 76/580/KEE tad-29 ta' Ġunju 1976 dwar il-koordinament ta’ liġijiet, regolamenti u dispożizzjonijiet amministrattivi rigward il-bidu u t-twettiq tan-negozju ta’ assigurazzjoni diretta ta’ xort’ oħra minn assigurazzjoni tal-ħajja [40], id-Direttiva tal-Kunsill 84/641/KEE ta' l-10 ta' Diċembru 1984 li temenda, b'mod partikolari fir-rigward ta’ assistenza turistika, l-Ewwel Direttiva (73/239/KEE) dwar il-koordinazzjoni ta’ liġijiet, regolamenti u dispożizzjonijiet amministrattivi li għandhom x'jaqsmu mal-bidu u l-eżerċizzju tal-kummerċ ta’ assigurazzjoni diretta barra minn assigurazzjoni tal-ħajja [41], m'għadhomx jirriflettu l-ħtipijiet ta' żmienna u għandhom jitħassru. (91) L-obbligazzjoni tat-traspożizzjoni ta' din id-Direttiva fil-liġi nazzjonali għandha tkun limitata għal dawk id-dispożizzjonijiet li jirrappreżentaw bidla sostantiva meta mqabbla mad-Direttivi preċedenti. L-obbligazzjoni tat-traspożizzjoni tad-dispożizzjonijiet li ma ġewx emendati, hija imposta fid-Direttivi preċedenti. (92) Din id-Direttiva m’għandhiex tkun ta' preġudizzju għall-obb